text:
Planea bo negoshi
Financia bo negoshi
Ta costa placa pa bo cuminsa un negoshi. Financiamento di bo negoshi ta un di e prome decisionnan – y esun mas importante – cu un doño di un negoshi mester haci. Escogencia di bo forma di financiamento por afecta e manera cu bo ta bay structura y maneha bo negoshi.
Contenido
- Determina cuanto financiamento bo lo tin mester
- Financia bo negoshi bo mes, cu bo mesun fondo
- Haya capital di riesgo for di inversionistanan
- Uza ‘crowdfunding’ pa financia bo negoshi
- Haya un prestamo chikito pa bo negoshi
Determina cuanto financiamento bo lo tin mester
Tur negoshi tin diferente necesidad y ningun solucion di financiamento ta mes un cos. Bo situacion financiero y e vision di bo negoshi lo determina e parti financiero di bo negoshi.
Unabes bo sa cuanto placa bo mester pa cuminsa, ta momento pa scoge con bo lo hayele.
Financia bo negoshi bo mes, cu bo mesun fondo
Esaki ta wordo yama ‘bootstrapping’. Di e manera aki bo ta uza bo mes un recursonan pa financia bo mes un negoshi. ‘Bootstrapping’ por ta den forma cu bo ta aserca bo famia of amigonan pa fia bo placa, of via un cuenta di spaar.
Door di financia bo mes, bo ta keda ful den control di bo negoshi, pero bo ta tuma tur riesgo bo mes. Tene na cuenta pa bo no gasta mas cu bo por.
Haya capital di riesgo for di inversionistanan
Inversionistanan por duna bo fiansa pa cuminsa bo negoshi den forma di un inversion di capital di riesgo. Un capital di riesgo normalmente ta wordo ofreci a cambio di un participacion di propiedad y un rol activo den e compania.
E capital di riesgo ta diferencia di financiamento tradicional den varios aspecto importante.
E capital di riesgo tipicamente:
- ta enfoca riba compania cu crecemento halto
- ta inverti capital a cambio di capital, na luga di debe (no ta un fiansa)
- ta tuma riesgo mas halto a cambio di posibel entrada mas halto
- tin un inversion den horizonte mas largo cu un financiamento tradicional
Casi tur capitalista di riesgo lo kier por lo menos un puesto den directiva. Pesey ta prepara pa entrega un parti di tanto bo control y pertenencia di bo negoshi a cambio di financiamento.
Con pa haya financiamento pa capital cu tin riesgo
No ta existi un forma garantisa pa obtene capital cu tin riesgo, pero e proceso generalmente ta sigui pasonan basico standard.
- Haya un inversionista Busca inversionistanan individual – tin biaha yama ‘angel investors’ – of di companianan cu sa duna capital di riesgo. Tene na cuenta pa haci investigacion di antecedente pa ta sigur cu e inversionista tin un bon reputacion y si e tin experiencia pa traha cu negoshinan cu ta cuminsando.
- Comparti bo plan di negoshi E inversionistanan lo revisa bo business plan pa ta sigur cu e ta segun nan criteria di inversion. Mayoria fondonan di inversion ta concentra riba un industria, area geografico, of e etapa di desaroyo empresarial.
- Pasa door di un revision di diligencia E inversionistanan lo observa bo management team, mercado, producto y servicio, documentonan di gobierno corporativo y e parti financiero di bo compania.
- Acorda e terminonan Si nan kier inverti, e siguiente paso ta pa bay di acuerdo cu e condicionnan cu ta describi e termino y condicionnan pa por realisa un inversion.
- Inversion Unabes bo bay di acuerdo cu e condicionnan, bo por haya e inversion. Unabes cu un capitalista di riesgo a inverti, e ta involucra su mes activamente den e negoshi. Capitalista di riesgo normalmente ta bini rondona. A medida cu e compania ta cumpli cu ‘milestones’, ta sigui e siguiente parti di financiamento cu ta disponibel, cu ahustacion di prijs mientras cu e compania ta sigui ehecuta su plannan.
Uza ‘crowdfunding’ pa financia bo negoshi
Crowdfunding ta recauda fondo pa un negoshi door di un gran number di persona, yama crowdfunders. E crowdfunders technicamente no ta inversionista, pasobra nan no ta ricibi un participacion den e negoshi y no ta spera di haya nan contribucion bek cu nan a hinca den bo negoshi.
En cambio, e crowdfunders ta spera di ricibi un ‘regalo’ di bo negoshi, como un danki pa na contribucion. Hopi biaha e regalo ta e producto cu bo ta planeando di bende of otro beneficionan special, manera ser conoci cu e doño di e compania of tin su nomber den e creditonan. Esaki ta haci e crowdfunding un opcion popular pa personanan cu kier produci un trabao creativo (manera un documental) of un producto fisico (manera un freezer di tecnologia halto).
Crowdfunding tambe ta popular pasobra e riesgo ta hopi abao pa e doño di negoshi. No solamente cu bo ta retene ful control di bo negoshi, pero si bo plan faya, generalmente bo no ta obliga pa paga bek bo crowdfunders. Tur plataforma di crowdfunding ta diferente, pesey sigura bo mes pa lesa tur e letter chikitonan y compronde tur e obligacionnan financiero y legal.
Haya un prestamo chikito pa bo negoshi
Si acaso bo kier retene control completo di bo negoshi, pero bo no tin suficiente fondo pa cuminsa, considera un prestamo chikito pa bo negoshi.
Pa engrandece bo chens y pa bo por ta sigur cu bo lo haya un prestamo, bo mester tin un plan di negoshi y un specificacion di gasto, y un pronostico financiero di e proximo 5 añanan. E instrumentonan aki lo duna bo un idea di cuanto placa bo lo mester bay pidi y lo yuda un banco sa cu nan ta haciendo un bon escogencia pa duna bo un prestamo.
Unabes bo tin bo materialnan cla, contact e banconan local of Qredits pa duna bo un prestamo. Bo lo kier compara ofertanan pa haya e miho termino posibel di e prestamo.
Banconan comercial na Aruba
Caribbean Mercantile Bank NV (CMB)
CIBC FirstCaribbean International Bank
Contact Qredits Microfinanciering Nederland
Bilderdijkstraat 16 (Vondellaan)
Oranjestad
Telefon: +297 582 2250 / 699-2255 (WhatsApp Only)
Website: www.qredits.com


c: text/html

text:
9% di Kòrsou su komunidat tin un limitashon fisiko. Esaki ta mas ku 10mil persona ku ta forma parti di e komunidat desabilitá. Fundashon Alton Paas a lanta ku e meta pa trese konsientisashon i traha riba un mihó bienestar pa personanan ku dwarslaesie i otro problemanan neurologiko. Sinembargo tin mas hende ku otro tipo di desabilidat tambe ku ta benifisia di e diferente proyekto di fundashon Alton Paas.
Ku kada aña tin retonan nobo i oportunidatnan nobo ku awor tin chèns pa abo ku tin eksperensia pa forma parti di e direktiva di Fundashon Alton Paas komo tesorero òf sekretario. E posishon aki ta nifiká ku lo bo ta responsabel pa e.o.:
Komo tesorero/sekretario lo bo partisipá na un reunion mensual di direktiva i tambe un òf dos reunion mas dependiente di otro proyekto òf sitanan ku stakeholders. Lo bo partisipá na trainingnan di liderazgo, sosials i posibilidat pa interkambio internashonal.
Un persona ku gusta ta strategiko, ku por karga e responsabilidat komo líder, esaki ta un bon oportunidat pa bo por yuda krea un futuro sin limitashon pa personanan ku un limitashon na Kòrsou. Fundashon Alton Paas ke yuda krea un Kòrsou ku apesar di kualke sirkumstansia e persona por logra tin un bida kompletu i felis den nos komunidat.
Si bo ta un persona ku gusta sirbí hende, bo ta habri pa siña di e reto i oportunidatnan di personanan ku un desabilidat i bo ta solution oriented bo por tuma kontakto ku nos pa un sita pa sera konosi.
Pa wak e profil di e dos funshonan den direktiva bo por klek e lenk nan aki abou:

robotstxt: allowed

filter: keep


text:
Esfuersonan pa prepará pa bai edifisio nobo na final di e aña aki, ta den full swing. Marco Jacobson ta nos Moving Manager. Nos a ‘fia’ Marco serka Erasmus MC, kaminda e tabata enkargá ku e mudansa pa nan edifisio nobo na Mei 2018. Djis algun dia despues ku el a kuminsá traha na House of Change, Marco a kompartí diferente aspekto ku ta tene kuenta kuné ora un hospital ta muda.
Segun ku mi ta skucha Marco konta algun momentu memorabel durante su trayektoria komo Moving Manager, ela toka un faktor ku a resoná mésora. Ela bisa ku kisas e kos ku mas hende ta lubidá di para ketu na dje ora ta plania mudansa ta e hecho ku hende mester espasio pa por atendé ku sentimentunan di pèrdida ku nan lo por sinti ora ta bai laga edifsio bieu atras. El a konta algun historia di personal tristu ora nan a bai laga nan hòspital na Ulanda.
Pa promé bia mi a realisá ku no ta selebrashon so lo bai tin dia di mudansa. Es mas, pa nos aki na Kòrsou, asta pa esnan ku no a ni traha den St Elisabeth Hospital, despedida lo bira emoshonal sigur. Pa tur ku a krese aki Sehos ta un parti di nos. No solamente e balor riku históriko pa kultura di nos isla, pero mas ainda e vinkulonan emoshonal ku nos tur tin kuné.
Kada un di nos riba nos Dushi Kòrsou por konta un kuenta ku a sosodé einan. Beibi nan ku a nase, sernan kerí ku a bai laga nos, wesunan kibrá, wardando oras na Poli, hòrta shòrt drenta di patras ora no ta ora di bishita, momentunan di legria, esnan di tristesa, i memorianan ku nos a biba huntu ku nos amigunan i famia, den edifisio di St Elisabeth Hospital. Imaginabu pa e personal mes.
Ora nos bai laga edifisio di Sehos, nos lo yama ayó na 165 aña di memorianan klave. Pa algun hende ta nifiká kisas dékada di kana den e gangnan di Sehos i dil buska formanan kreativo pa atendê ku retonan i dil ku kehonan di pashènt. Laga nos komo komunidat duna espasio i demonstrá komprenshon pa staf i personal di Sehos por laga nan emoshonnan liber. No ta parsemi fásil pa duna tur esfuerso pa e pashèntnan muda sin peliger i tuma posishon nobo den CMC nèt den momentunan emoshonal difísil asina. Ban duna nan nos sosten na esnan ku ta kuida nos ora mas nos mester.


text: Lions Club internacionalmente ta acudi na e yamada pa sirbi necesidadnan medico, alimenticio entre otro unda mas tin mester. Lions Club Internacional ta conta cu mas di 1.4 miyon miembro cu ta traha cu e mesun meta, esta pa sirbi nan comunidadnan.Durante e encuentro agradabel, e organisacion importante aki pa nos comunidad a pone Prome Minister na haltura di e trabounan cu e fundacion ta ehecuta den comunidad riba diferente tereno unda cu mas nan ta mira e necesidad. Prome Minister a gradici señor Campbell pa su bishita y alabes a felicita y gradici Lions Club Internacional, e dos clubnan na Aruba en especial, pa e trabounan di servicio cu nan ta brinda na nos comunidad. “Sigui cu e tremendo trabou”, Prome Minister a expresa.


text:
Aquannette Gunn (MAS):
ORANJESTAD (AAN): Durante e reunion di parlamento pa trata e najaarsnota 2022, Parlamentario Aquannette Gunn a haci mencion cu parlamento como e organo di mas halto, teniendo na cuenta cu e palabra respet a keda uza na varios ocasion den e sala di Parlamento.
Parlamentario Gunn ta di opinion cu nos ta leu di duna e debido respet na otro. Respet bo ta dun’e na hopi forma, respet bo ta duna na esun corporalmente y tambe ora bo ta haci expresion. “Cada un persona sinta akiden ta dispone di un inteligencia, cu tin tino y por pensa, anto pa mi tin cu scucha un mandatario bisa cu si mi ta facilita documento y si nan tin tino nan lo por comprond’e documento, mi ta haya esaki un falta di respet di marca mayor”, parlamentario Gunn a termina bisando.


text: Mainta trempan oficialnan di landsrecherche a bai detene e sospechoso Pieter Sussebeek na su cas. Esaki ta relaciona cu e caso Avestrus. Manera nos tur por sa e caso aki ta un caso grandi unda cu tin varios persona envolvi y tin un investigacion basta grandi unda tin varios oficialnan investigativo envolvi aden pa cu relececcion investigacion andando. E sospechoso cu a wordo deteni ta Pieter Sussebeek y e ta ser defendi pa abogado David Kock cu ele tambe den oranan mainta trempan a presenta na oficina Landsrecherche pa representa su cliente.


text:
Persbureau Curacao
Daarbij kwam de 53-jarige hovenier Ronald Molenaars om het leven. Er zit nog een 21-jarige man uit Curaçao vast.
Beiden moeten op 30 augustus voor de rechter verschijnen.
Un di e dos sospechoso di e morto den Schelpwijk a wòrdu laga liber djaluna. Esaki tin di hasi ku un muher Arubiano di 20 aña ku tabatin un telefòn huntu ku n ku a wòrdu usa durante e atrako.
Durante e momento aki e hovenier Ronald Molenaars di 53 aña a pèrdè su bida. Te ainda tin un hòmber di 21 for di Kòrsou sera. Tur dos 30 di ougùstùs mester presentá dilanti di wes.
Bron: CuracaoNieuws


text:
E asociadonan di Radisson Aruba Resort Casino & Spa a cuminsa cu un programa ambicioso di salud y fitness aña pasa, cual a inclui un cantidad di GM Challenge, coriendo y canando pa baha peso y drecha nan fitness personal.
E programa, bou liderasgo di un coredor frecuente y atleta activo, Gerente General Mark Frances, a conta cu un cantidad di evento deportivo exitoso na 2013, y a cuminsa na 2014 cu un careda riba e tereno dificil rond di e Kapel di Alto Vista.
Manera a wordo anuncia recientemente, riba dia 5 di Juli, 2014, un otro careda lo tuma luga na e ruinanan di oro di Bushiribana, hisando e nivel di dificultad, cu un careda di 8 KM relay pa hende homber, y 4 KM relay pa hende muhe.
Un evento special den e ballroom, ofreci pa e asistente ehecutivo Lourdes Gietel Geerman, a introduci e participantenan na e programa planea. Pa e careda benidero di relay, coredornan avansa lo forma grupo cu nan coleganan cu ta menos avansa, pa asina tur grupo ta igual, agregando na mesun momento un aspecto importante di colaboracion, sosten y entrenamento na e evento.
E encuentro den e ballroom a cuminsa cu un cantica di tema special dedica na e caredanan, titula “GM’s Challenge”. E letranan intelectual y inteligente a wordo skirbi pa Gietel Geerman, y e composicion a wordo graba pa vocalista Rebecca dos Santos, mescla profesionalmente pa Jonathan Thiel, un musicante local popular miho conoci como Biggie Boy.
Manera a wordo spera, Gerente General Marc Francis a keda completamente sorprendi pa e tributo musical entretenido y tabata sumamente satisfecho cu e entusiasmo pa cu e careda, manera expresa pa e participantenan.
Nunette Maduro, e resort su Ehecutivo di Relacion Publico y Comunicacion, lo ta invitando miembronan di famia y prensa pa bin wak e careda tuma den e bunita paisahe di Aruba su costa noord-oost, net prome cu e bahada di solo riba dia 5 di Juli, 2014.
E gruponan di coredor a inclui e siguiente partnernan: Manuel Reyes & Orvin Croes, Mark Frances & Maikel Ras, Rufino Rodriguez & Eleazer Clemencia, Mark Naber & John Lake, Juan Campuzano & Pablo Miranda, Dolph Paesch & Conriss Pericault Monte, Mike Croes & Elizair Pourier, Ranzinho Tromp & John Villar, Glenn Farro & Robert Di Vecchia, Randell Boekhouder & Sheldon Leuden, Jairo Maduro & Kenrick Croes, Gabriel Reyes & Elton Trezil, Francis Wolff & Aldrick Tromp, Raymond Habibe & Marc Charley, Steve Lacle & Sandrick Tromp. E siguiente ta e paarnan femenino: Sofia Boekhoudt & Audrey Wolff, Erica Alvarez & Solange Silvanie, Brigitte Hernandez & Marilu Erasmus, Stella Correa & Esperanza Castillo, Thelma Franken & Patricia Alexander, Joan Hodge & Aura Reed, Norma Lacle & Elizabeth Cordoba, segun informacion di Nunette Maduro, e resort su Ehecutivo di Relacion Publico y Comunicacion.


text:
Wilhelminastraat – Dialuna anochi den careda di 9’or polis a bay unda antes tawata ex Rietveld Academie, unda lo a haya un persona masculino sin bida.
Na e sitio un Pastoor den cercania a mustra polis unda e curpa tawata ariba suela.
Polis a sigui e procedura normal, esta pidi pa Ambulance, Dokter y Slachtofferhulp. Dokter Texier ta e dokter asigna pa polis pa constata morto.
Segun nos a compronde e persona aki lo ta e di tres persona haya sin bida. E otronan a wordo haya na Sabana Liber y Companashi.


text:
ORANJESTAD – Dialuna a tuma lugar e fundamento di Aruba Port Development N.V. caminda minister di Turismo y Salud Publico sr. Dangui Oduber, director di APA NV sr. Figaroa y presidente di hunta di comisario sr. Dubero tabata tey presente. Aruba Port Devolopment N.V. lo bay keda encarga pa maneha henter e proyecto di Port City.
Manera ta conoci Gobierno di Aruba y Aruba Ports Authority (APA) recientemente a lansa oficialmente e proyecto di Port City. Esaki ta pa desaroya henter e area unda antes tabata e waf di container na Oranjestad, e area aki a bira disponibel na momento cu a muda e waf di container pa Barcadera. E mandatario a duna di conoce cu desde aña 2017 e ta trahando hopi di serca cu APA pa haci tur e trabou y preparacionnan necesario pa e proyecto aki por wordo realisa.
E proyecto di Port City ta uno hopi ambicioso y grandi pa Aruba, e lo bay genera hopi cuponan di trabou durante un periodo di 15 aña. E ta bay genera hopi entrada pa APA y Gobierno y lo crea un spin off economico grandi pa pais Aruba. E ta un proyecto cu tin un inversion di sector priva di 1 biyon florin. Entradanan cu lo wordo genera for di sector priva APA lo inverti bek den infrastructura, caretera, landscaping, boardwalk, parkenan publico y mantencion di esakinan durante di 60 aña.
Minister Oduber a indica cu esaki ta e modelo financiero di Port City y naturalmente pa maneha e proyecto importante aki mester a funda un compania nobo. Dialuna tabata un dia grandi pa Aruba caminda finalmente despues di hopi preparacion e compania Aruba Port Devolopment N.V. a keda funda na un Notario conhuntamente cu director di APA y presidente di e Hunta di Comisario.
Aruba Port Devolopment N.V. lo ta e compania cu lo bay ta encarga pa maneha henter e proceso di destaho publico cu lo cuminsa pronto. Awor tur e trabounan por sigui segun e planificacionnan pa asina e proyecto di Port City por ranca den e Segundo cuartel di aña 2023.


text:
MERKA — CONCACAF a anunsiá awe e partidonan i kalendario kompleto pa e edishon 2017 di CONCACAF Gold Cup. E evento aki a tuma luga na Brocade Club den Levi’s Stadium, Santa Clara California.
Durante e evento tabata presente presidente di CONCACAF Sr. Victor Montagliani, e sekretario general di CONCACAF Sr. Philippe Moggio i e entrenadó ku ofisialnan di tur e paisnan ku a kualifiká pa Gold Cup 2017.
Pa representá Kòrsou na e sorteo di djamars, a biaha pa California Sr. Alexander Molina, hefe di delegashon di nos selekshon, nos ‘Head Coach’ Sr. Remko Bicentini, Sr. Pauletta, nos ‘team manager’ i Sr. Rignaal Francisca, presidente di FFK i alabes segundo vise presidente di Caribbean Football Union.
E selekshon di Kòrsou a kai den Grupo C huntu ku Mexico, El Salvador i Jamaica. Den e buèlta di grupo Kòrsou lo hunga den e siudatnan di San Diego, Denver i San Antonio.
Kòrsou su promé partido lo ta djadumingu 9 yuli kontra Jamaica na Qualcomm Stadium, San Diego. Despues e selekshon ta biaha pa Denver kaminda lo e enfrentá El Salvador riba 13 di yüli den Sports Authority Field. Por último, e selekshon lokal lo biaha pa San Antonio, Texas kaminda e lo enfrentá Mexico djadumingu 16 di yüli den Alamodome.
E gruponan a keda repartí di e siguiente manera:
Grupo A
New York/New Jersey (Red Bull Arena), Houston (BBVA Compass Stadium), Dallas (Toyota Stadium)
- Honduras
- Costa Rica
- French Guiana
- Canada
Grupo B
Nashville (Nissan Stadium), Tampa (Raymond James Stadium), Cleveland (FirstEnergy Stadium)
- United States
- Panama
- Martinique
- Haiti of Nicaragua
Grupo C
San Diego (Qualcomm Stadium), Denver (Sports Authority Field), San Antonio (Alamodome)
- Mexico
- El Salvador
- Curaçao
- Jamaica


text:
KRALENDIJK – Djaluna 28 di òktober a tuma lugá apertura ofisial di ofisina nobo di NGO Platform. E ofisina nobo ta situá na kaya Amsterdam 23. E edifisio kaminda ta Kámara di Komersio, na e skina ta ofisina nobo di NGO Platform. Lianne Domacasse a dirigí palabra na tur presente. El a splika ku awor tin un edifisio nobo mas espasioso, loke ta nesesario pa e organisashon. “Mas organisashon por hasi uso di e fasilidat ku tin awor na ofisina di NGO Platform. Despues di trabou fuerte awe nos ta kla ku e edifisio nobo,” Domacasse a menshoná. El a presentá e tim nobo ku ta forma parti di NGO Platform.
Despues a kontinuá ku kòrtamentu di sinta di e edifisio nobo i despues tur por a drenta e ofisina i tuma nota di e diferente departamentunan ku tin den e edifisio. Den e ofisina tin un sala spesífiko pa reunion, i Dennis Martinus a dirigí palabra pa esnan presente den e sala. El a menshoná ku nan deseo ta pa Boneiru ta un isla kaminda hopi hende ta hasi trabou boluntario. “Nos ta kuminsá na nos mes ku un edifisio ku mas espasio pa por duna e servisio nesesario. Nos ta bai stimulá pa hende hasi algu boluntario. Spera denter di 5 pa 10 aña, kada suidadano ta den un organisashon boluntario i kontribuí ku un ora pa trabou na komunidat, “entre otro Martinus a menshoná. Despues a kontinuá ku un show di baile di FKPD. Kombinashon di potrèt entre otro ta ilustrá momentu ku Diputado Nina den Heyer i Miss Tourism 2019 Raysantaly Coffie a kòrtá sinta.


text:
Akuerdo di Gobernashon Ulandes, tremendo oportunidat pa Kòrsou
Willemstad 15 di desèmber 2021
Titulo: Akuerdo di Gobernashon Ulandes, tremendo oportunidat pa Kòrsou
Awe, eksaktamente 67 aña despues ku nos a firma Statuut pa Reino Ulandes, Partido Inovashon Nashonal (PIN) a tuma nota ku satisfakshon di e Akuerdo di Koalishon Ulandes yamá: “Omzien naar elkaar, vooruitkijken naar de toekomst”. Den e akuerdo entre e partidonan polítiko VVD, D66, CDA i CU tin algún punto sumamente alentador pa fortifikashon di outonomia i ekonomia di Kòrsou. Ta importante pa nos para ketu na e oportunidatnan ku e akuerdo ta brinda i hasi uso di e posibilidatnan konkreto aki.
Futuro kompartí den reino basa riba prinsipionan di Statuut
E promé punto ta, e rekonosementu ku nos ta kompartí un pasado i un futuro! Un futuro ku nos mester duna kontenido huntu. E akuerdo ta rekonosé ku despues di 10 aña di stagnashon ekonomiko i e slanan di un orkan i un pandemia, Ulanda mester sosten’é tres paisnan den Karibe pa logra un kresementu duradero. E akuerdo ta sali for di e prinsipionan di Statuut, esta igualdat i reprosidat (un yuda otro) entre e paisnan i e pensamentu pa eksplorá honestamente deseonan pa yega na un eventual adaptashon di Statuut. E partidonan ku ta bai forma e gobiernu nobo di Hulanda ta dispuesto pa traha huntu ku e paisnan den Karibe riba e areanan di “bon gobernashon:, “lucha kontra korupshon” i “fortifikashon di ekonomia” i “fortifikashon di enseñansa”. Remarkabel ta, ku nan ke atendé ku e “defisit demokratiko” na momento di atendé ku leinan di Reino dor di duna espasio pa un bos proporshonal di e paisnan di Karibe den Tweede Kamer i ademas ke fasilitá nos partisipashon na elekshon di parlamento Europeo.
Komo PIN nos ta dispuesto pa partisipá den un komishon entre e paisnan di Reino pa atendé Statuut den kuadro pa duna mas partisipashon na e paisnan di Karibe den e proceso pa atend’e ku leinan di Reino.
Garantia i fondo pa desaroyo ekonomiko sostenible i duradero
Ta importante ku e akuerdo ta stipulá ku Hulanda ta pone pa desaroyo ekonomiko di Kòrsou e fondonan di garantia di Rijksdienst voor Ondernemend Nederland (RVO), e Nationaal Groeifonds i tambe e argeglo pa desarroyo di produkshon di energia duradero (SDE++) disponibel pa nos pais. Ta bon pa studia e posibilidatnan aki:
- Rijksdienst voor Ondernemend Nederland (RVO)
Gobiernu Ulandes ta garantisa por medio di “Garantie Ondernemingsfinanciering (GO)” 50% di fiansanan, lokual ta baha riesgo di e banko lokal privá i hasi e finansiamentu lokal di e proyekto posibel. Ta trata di invershonnan duradero, den área agrariko, empresanan inovativo, i tambe internashonal.
- Nationaal Groeifonds
Kabinete Ulandes a pone € 20 miliard disponibel pa proyektonan den Reino pa proksimo 5 aña, ku meta pa kresementu ekonomiko struktural i sostenible manera a) desaroyo di i konosementu b) investigashon, desaroyo i inovashon i c) infrastruktura.
- Areglonan pa desaroyo di produskshon di energia duradero(SDE++)
E SDE++ ta destiná pa empresa i institushonnan sin fin di lukro, por ehempel den área di transporte, agrikultura etc. Esaki pa stimula produkshon di energía sostenible i redukshon de CO2 ku ta afektá nos klima.
Proposishonnan urgente i konkreto di PIN
PIN ta proponé diferente akshon urgente na e diferente aktornan den nos komunidat ku por pusha un agenda di rekuperashon ekonomiko.
- Gobiernu pone un tim di eksperto di Ministerio di Desaroyo Ekonomiko (MEO) studia e areglonan aki i spesialisá nan mes pa por sostené e petishonnan for di sektor priva riba e fondonan aki.
- Sektor privá traha un tim, ku inklushon of riba inistiativa di Kamera di Komersio, pa duna sostén na aplikashon di e posisbilidatnan aki
- Bankonan lokual laga algún empleado spesialisá nan mes den e areglonan aki pa por guía nan klientenan den uso di e areglonan aki, ku na mes momento ta negoshi pa e bankonan tambe.


text:
Testimonials
Really thank you for all the helpful tips. It really helped me be confident showing my hair as it is.Aya Hussein
I just wanted to let you know that I got so many compliments after your tips! My hair feels lighter and everyone is noticing it. Thank you so much babe!Narelle
go natural ku guia personal
Bo tin mester di yudansa ku kuido di bo kabei natural? Bo ke 'Go Natural' pero bo no sa unda pa kuminsá? Bo kabei a sufri hopi daño pa motibu di kímiko, ‘bleach’ òf otro tipo di maltrato? Bo a purba tur tipo di produkto i téknika pero te ainda bo no ta kedando kla ku bo kabei? Pero bo tin e deseo sí pa mantené bo kabei natural i bo ke yudansa ku esei?
Pidi un konsulta GRATIS i huntu nos lo wak kua pakete lo benifisiá bo mas.
Por fabor yena bo nòmber kompletu i ‘email’ òf number di telefòn pa asina mi por tuma kontakto ku bo. Indiká si bo ta interesá den PAKETE 1, 2 òf 3 i mi lo tuma kontakto den ménos ku 48 ora.


text: Drumi trempan diasabra pa bo lanta diadomingo mainta bon sosega pa bo disfruta di e salida di solo den bo hardin. Lo bo ripara cu 6:00 AM parhanan ta cuminsa canta y sali for di nan neishi. Pone un tayo of baki cu awa fresco pa nan pasa bebe. Si bo tin un Birdfeeder, pone simianan pa nan bin come. Cana den bo hardin y disfruta di e fragancia cu flornan ta emiti mainta pa atrae abeha, y barbulet pa nan por bin bebe nectar y asina polinisacion ta tuma luga. Si bo tin algun mata di berdura bo por pasa corta e foyonan di Spinazie, Torohil, Yerba di hole, Moringa, Oregano etc, pa bo uza na cas. Semper prome cu bo corta e foyo di un mata, pidi’e permiso y gradici’e tambe. Mata ta sinti nos energia positivo y lo sinti contento cu a comparti, y ta gradici y aprecia nan. Bo hardin ta un sitio caminda cu bo por disfruta di e gran evento di naturalesa, caminda cu mata y especienan ta inter actua y celebra bida. Pesey na e ocacion aki no sinta of cana den bo hardin pensando kiko pa haci mas oro, ni mayan of dialuna. Sea presente cu naturalesa y lo bo experencia un tipo di comunicacion y sentimento natural. Si bo ripara cu bo tin cu haci algun cos pa drecha bo hardin, haci nan cu gusto, bo hardin mester ta un pida Paraiso di bo cas caminda bo por conecta cu naturalesa y sinti harmonia y felicidad.


text:
Nora Sneek-Gibbs
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Leonora Viola (Nora) Sneek-Gibbs (n. 22 di oktober 1949 na Sint Eustatius - f. 23 di mei 2022 na Sint Maarten) tabata un activista y politico di Sint Eustatius.[1] Di 1994 te 1997 e tabata Secretario di Estado (staatssecretaris) di Asuntonan Constitutional di Antias Hulandes y e prome hende muhe di Statia den un gabinete Antiano. Na 1991 e tabata e prome hende muhe elegi como miembro di Conseho Insular di Sint Eustatius. Desde 1992 e tabata alabes diputado y miembro di Colegio Ehecutivo di Sint Eustatius.
Bida[editá | editá fuente]
Nora Gibbs a nace na Sint Eustatius y a crece na Aruba unda e tabata alumno na John Wesley College na San Nicolas. E ta obtene su MULO-diploma na 1970 y ta cuminsa su carera na Marinierskazerne Savaneta, unda e tabata traha di 1971 pa 1979. Despues di muda pa Hulanda e ta continua su estudio riba nivel MBO y HBO na Haarlem den recursonan humano. Na su regreso na su isla natal Sneek-Gibbs a bira ambtenaar, manehando e departamento di recurso humano.[2]
Sneek-Gibbs tabata casa cu Nicolaas (Koos) Sneek, politico y na momento di su fayecimiento miembro di Conseho Insular. Despues di su recuperacion recien di un crisis di salud el a fayece inespera dia 23 di mei 2022 den Centro Medico Sint Maarten.[1]
Sneek-Gibbs a ricibi un condecoracion real como Cabayero ("Ridder") den Orden di Oranje-Nassau.[1]


text:
Programa di skrinen di kanser di pechu
Prevenshon ta nos mishon
E meta di skrinen di kanser di pechu no ta pa prevení kanser di pechu, pero pa redusí e mortalidat di kanser di pechu pa medio di detekshon di kanser na pechu mas tempran ku ta posíbel, promé ku simtomanan aparesé.
Esaki ta hopi preokupante, komo kanser di pechu ta e kanser di mas frekuente serka di hende muhé na Kòrsou.
E skrinen tuma lugá serka hende muhé di 45 pa 75 aña. Ta invitá e hende muhénan akí kada dos aña pa un skrinen (un mamografía).
Foto: Kamber di skrinen (área di mamogram)
Skrinen stap pa stap
Stap 1.
Bo ta risibí un invitashon ku e orario i fecha pa bo skrinen na Molenplein.
Stap 2.
Si e orario i fecha no ta kumbiní bo, òf si bo ke hasi uzo di nos opshon di transporte grátis, tuma kontakto ku Fundashon Prevenshon (grátis pa medio di 0800-1811 / WhatsApp +599 9 462 3380).
Stap 3.
Bo ta na ora pa bo sita i introdusí bo mes na bali. Akinan ta kontrolá bo dato personal manera adrès èts. i bo lo risibí e formulario di konsentimentu pa bo yena i firma.
!!! Por fabor no lubidá bo karchi bálido di SVB òf e karta di garantia di bo seguro i bo ID ( sédula) .
Stap 4.
E tékniko di laboratorio ta yamabo i ta guiabo pa e kamber di kambia paña. Akinan bo ta kita e paña nesesario i ora bo ta kla bo ta drenta área di mamografía.
Stap 5.
E tékniko di laboratorio ta pidibo bo ID i ta kontrolá huntu ku bo ki fecha bo a hasi bo último mamografía. E tékniko di laboratorio ta spikabo kon ta hasi e mamografía i ta para kla pa kontestá tur bo pregunta. Ora e mamografía ta kla, bo por drenta e kamber di kambia paña i bisti bo paña bèk.
Stap 6.
Pa e resultado bo por tuma kontakto ku bo dòkter di kas despues di 2 siman.
Hende muhé
45-75
A manda un karta di invitashon pa e grupo di enfoke kada dos aña ku orario i fecha pa e sita.
Hende muhé ku ta bou di tratamentu di un malesa relatá na pechu, ta ekskluí di e skrinen.
3D X-Rays
Un radiólogo ta saka dos 3D X-rays potrèt di kada un pechu. Dos radiólogo independiente ta huzga e potrètnan di 3D X-rays. Un di tres radiólogo por huzga e mamografíanan tambe ora no ta yega un konsenso.


text:
Kiko Inner Work ta
Tocante Juri
Mi nomber completo ta Jurisky Anchela Geerman. Mi ta nací na Aruba riba 9 juli 1984. Mi ta un Highly Sensitive Person (Persona Sensitivo di Halto Grado). Esaki kermen cu, compara cu mayoria otro hende, ami por percivi informacion mas subtilmente y mi ta procesa e informacion aki mas profundo. Mi cualidad central ta den contacto. Mi por perciví den ki areanan falta (relativamente mas) contact den hende. Y e parti sensitivo di e cualidad aki ta ora nó tin contact (of falté).
Mi ta haya esaki fastioso y den transcurso di aña y mi propio desaroyo, mi a bin ta experiencia "falta di contact" menos y menos fastioso door di bai p'aden di mi mes, y haci contact cu mi. Tin biaha, depende di e situacion, mi ta logra den e momento y mi no ta laga mi mes los. Tin biaha ainda mi ta laga mi mes los un poco pero ta haya mi mes hopi liher back compara cu antes. Mi cualidad, ý su sensitividad ta hacimi bon den mi trabao como Personal Life Guide/ Spiritual Psychologist. Pasobra mi por mira y scucha un individuo (organisacion) y situacionnan hopi subtil y profundo, y especialmente pues unda falta contact.
Y na mes momento, esaki no ta bai bon, si ami no cuida bon di mi mes. Y esaki kermen cu mi tin di tene cuenta cu e tempo y espacio cu mi mester pa procesa informacion. Y tambe e kermen cu mi tin di tene cuenta cu mi necesidad básico di ta den atmosferanan cu ta conectá cu mi: ambientenan unda cu hendenan pór tene cuenta cu mi, por ta subtil tambe. Y ya cu esaki no ta e realidad general, ami mes tin cu zorg pues pa crea e ambientenan aki. Por ehempel door di comunica bon cu otronan. Y esaki ta logra mayoria biaha, contal cu mi ta bon den contacto y pues primordialmente tin un bon comunicacion cu mi mes.
Mi palabra di awo y semper ta: "afstemming" (of "attunement" of "alinea", "personalisá" - mi mes ta conectá hopi bon cu e significado na Hulandes).
-------------------
Semper mi kier a traha cu hende y guia. Pero mi no tabata sa con pa haci esaki. Mi n'í tabata sa kiko guia eigenlijk kermen. Pero hende a keda interesami. Prome mi tabata interesá den un forma negativo en realidad. Mi tabata puntra mi mes dicon nos ta haci manera nos ta haci, dicon nos ta comporta manera nos ta comporta y tambe con bida ta hinca den otro. Mi tabata gusta procesonan, maske mi no tabata compronde nada di nan.
Esaki, toch basta inconscientemente, cu 18 aña a hibami na studia Biologia, cual ta e estudio di bida en general. Na RijksUniversiteit di Groningen na Hulanda, mi a haal mi Propedeuse y Bachelors den Biologia y na 2008 finalmente mi a caba mi estudio den Biologia Medicinal cu specialisacion den Immunologia. Immunologia ta e taki di Biologia mas specifico den e mechanismo di proteccion di nos curpa. Mi tabata stima con nos curpa ta hinca den otro y con e ta traha, protegiendo nos. Mi a hasta soña un biaha cu mi tabata un virus y con mi ta purba pasa e barreranan protectivo di un curpa. Zuiver!
Toch, apesar di mi fascinacion cu nos curpa fysico, mi tabata haya falta di e otro aspectonan di nos curpa, esta e partinan no fysico, psychologico y emocional. Circumstancianan di bida tambe a haci cu na 2005 mi mester a cuminsa traha riba hustamente e partinan aki di mi mes, pa mi salud. Na finales di 2005 mi a dicidi di cuminsa studia Psychologia Spiritual, cual despues di tempo a cambia nomber pa Biba Consciente (Bewust Leven, un opleiding cu ta CRKBO geregistreerd na Hulanda). Door di esaki mi apetito pa compronde mi mes y otronan a cuminsa wordo satisfacé y mi tabata sintiendo cu esaki ta mi caminda.
Ora mi a caba Biologia Medicinal na 2008, mi a wordo ofreci un posicion na Erasmus Medisch Centrum na Rotterdam pa haci mi doctorado (PhD). E tabata un desicion dificil, pero mi por a sinti cu e caminda ey lo no brindami di bida, locual cu mi écht mester. Si, e tabata tin di ver cu bida berdad, pero na e momento ey mi mester a haya mas conocimento di e systema no fysiconan di nos curpa. Pues mi a dicidi, cu mi kier traha cu hende mas directamente, mientras mi ta continua mi estudio di Biba Consciente.
Esaki a hibami na traha prome den e industria farmaceutico como Coordinadora di Estudionan Clinico. Despues mi a purba studia Verpleegkunde mientras mi tabata traha den Psychiatria. Esaki lastimamente a bira dimas p'ami apesar cu mi tabata bon aden. Mi mester a deal cu hopi agresividad, mientras tanto cu mi tabata trahando riba ami. E ora mi a dicidi cu ami mester bai prome cu otro hendenan y mi a stop. Despues di esaki mi a bira Begeleider den Ziekteverzuim. Kinan mi a haya e oportunidad pa siña mas ainda di kiko guia kermen, esaki tabata leuk. Den e 7 aña nan siguiente mi a fungi den e funcion aki, conosiendo hende for di mas serca, kiko ta motiva nan y con nan comportamiento ta.
Tambe mi ta un persona cu gusta arte y ta creativo. Mi a haya un oportunidad na 2016 pa guia muchanan durante lesnan di arte, y di esaki mi a haci mi prome negoshi na Hulanda como Atelierista, banda di mi otro trabao. E inteligencia natural y cualidad cu e muchanan tabata brindami, a enrikesé mi bida un montón significante. Mi a siña di e forma aki primera mano hopi mes di kiko ta naturalesa humano, y mi a bin den contacto cu un otro nivel di actitud habrí, curiosio y investigativo, trahando cu e chikitinnan y nan parientenan den e lesnan. Mientrastanto mi a termina mi estudio di Biba Consciente caba y door cu toch ainda mi tabata hambrá pa mas profundidad, mi tabata haciendo e pa un di 2 biaha.
Na fin di 2017 mi a caba Biba Consciente atrobe y mi tabata contemplando seriamente pa bin bek Aruba. Y na fin di aña 2018 mi a regresá na mi isla natal. Mi plan tabata pa tuma un sabático di minimo 1 aña, y for di trankilidad dicidi kiko mi lo haci verder cu mi bida. Dentro di 3 luna di trankilidad berdadero na Aruba sin embargo, mi a skirbi ful un plan y a descubri y dicidi cu mi lo cuminsa riba mi mes cu Inner Work Aruba. Y aworaki, mi ta dunando tur loke mi por pa mi por realisá mi soño di ta un "Heart-Centered Entrepeneur" cu ta guia hendenan door di e transformacion cu ta resultá den desaroyo personal y profesional.
Inner Work Aruba ta pues un lugar cu mi a crea unda cu mi pasion pa bida, e bida fysico y bida no fysico for di mi experiencianan, creatividad hunto cu curiosidad y gana di sigui desaroya ta topa otro pa asina brinda mi clientenan un espacio sumamente nutritivo, jen di atencion pa bo ser, jen di bida, pa bo por florece den esun di bo, den e sentido mas amplio di e palabra, djies door di cuminsá cu bo mes.
Door di mi mes un experiencia cu dificultadnan di bida y sobrepasá esakinan, mi cualidad den haci contacto profundo cu hende y mi interes genuino den hende y pa bida, mi ta ofrese un bon oido na bo persona y un espacio "safe" pa bo por relaha y atende cu abo. E ta mi intencion cu mientras bo ta bou mi guia, bo ta sintibo cargá y caluroso den un mantel mientras toch bo ta ricibi feedback directo for di mi, pa asina bo por crese y desaroyá for di akinan. Y cu bo por hiba e forma aki y hacié di bo mes. Pesey mi deseo profundo ta pa yudabo "heal" (desaroyá) y siñabo cu bo pór duna bo mes atencion, jega na mas y mas contacto cu bo mes door di siña mira, scucha y take care di bo mes. Y for di akinan, contacto cu otronan, y bida. Sintiendo bo mas y mas satisfecho, completo apesar di realidad di bida y juist mirando con esaki por ta un spiel pa yuda abo desaroyá.
Abo ta bale la pena duna bo mes atencion!
Bo ta calurosamente bon biní! ☺
Saludos cordial,
Juri ♥
drs. Jurisky A. Geerman
Personal Life Guide - Spiritual Psychologist
ps: Pa mas detaye acerca di mi carrera klik riba e link aki: https://www.linkedin.com/in/jurisky-a-geerman-12b11915/


text:
Docente Ariane Daly y Gilbert Thijzen a cumpli 25 aña den Enseñansa na Aruba
Recientemente Director di EPB – San Nicolas, Sr. Rensley Mathilda a haci entrega di dos bunita plakaat na dos docente cu a cumpli 25 aña den nos Enseñansa na Aruba. Docente Ariane Daly di Expressie a cumpli 25 aña mientras docente Gilbert Thijzen di Sciencia tambe a cumpli 25 aña den Enseñansa.
Director Mathilda tabata tin palabra di elogio pa e gran contribucion di sra. Daly y sr. Thijzen na nos alumnonan di EPB-San Nicolas. Ambos persona a duna gran parti di nan bida na educa di loke ta bira despues personanan ehemplar den nos comunidad. Na final Sr. Mathilda a haci entrega di un bunita plakaat traha di obra di palo na docentenan Daly y Thijzen.
Den nomber di Staf y personal como tambe alumnonan di EPB San Nicolas nos kier a felicita y alabes yama un danki na e docentenan Daly y Thijzen cu nan aniversario.#epbsannicolas #teamepb
Docente Ariane Daly y Gilbert Thijzen a cumpli 25 aña den Enseñansa na Aruba
Docente Ariane Daly y Gilbert Thijzen a cumpli 25 aña den Enseñansa na Aruba


text:
Un di e metanan di SETAR ta pa por garantisa cu su infrastructura di comunicacion pa yamadanan di celular ta disponibel na tur momento, p’asina su clientenan por haci uzo di esaki. Pa por realisa esaki innovacion ta esencial den e infrastructura. No obstante tur e retonan cu e pandemia a trece cune, SETAR hunto cu su partnernan a sigui cu implementacion di e proyecto cu ta encera upgrade SETAR su central di telefon pa yamadanan di celular y tambe e “Radio Access Network” pa e tecnologia mas moderno.
Den e mundo di telecomunicacion operadornan manera SETAR tambe ta moviendo pa un otro tipo di infrastructura, lagando e manera tradicional atras na unda diferente ekiponan ta wordo instala y cada un cu nan mesun funcion. Infrastucturanan nobo di telecomunicacion ya no ta wordo diseña di e forma aki. Awendia tur cos ta “software” y “virtualization”.
Den SETAR su caso semper a scoge pa tin dos central separa fisicamente di otro riba e isla. Esaki kiermen cu si e infrastructura na un sitio haya problema, e otro lo tuma e procesamento di yamadanan via celular over.
SETAR ta asina leu cu diaranson 12 januari den oranan di marduga lo bay haci e cambio pa e centralnan nobo. Esaki ta encera cu durante e oranan cu e trabounan lo tuma lugar lo tin interupcion di servicio pa un periodo di mas o menos 1 ora. Di e forma aki SETAR ta sigui inverti den su infrastructura pa por sigui brinda nos clientenan conexion na tur momento.


text:
E lo jena e espacio entre amor y pashon …
Pasobra mi ta realisa cu pashon un dia por disparse …
E amor ta keda existi ….
Esey mi tabata sa di dia cu mi a crusa wowo cu bo pa prome biaha….
Maske ainda mi no tabata conoce e profundidad di bo alma…
Mi a sinti un base pa confiansa…
Mi por sinti bo cerca… te hasta ora bo no ta cerca mi….
Si bo ta leu… mi ta sinti falta di bo cercania…
Pasobra bo ta hinca den mi curason y bou mi cuero…
Mi ta sinti asina hopi amor y respet pa bo…
Cu mi sa cu mi kier bo cerca mi… un bida largo…
Asina grandi ta…
Mi amor pa Abo…
– Ingrid Werleman


text:
Den universo tur cos tin su lugar y tur momento su nificacion…
Tin ora bida ta manifesta su mes diferente cu nos a pensa y nos tin cu sigi cana.
Esaki ta parti di nos crecemento como ser humano.
Bida ta un caminda cu hopi crusada, cada un cu su significacion.
No tin eror, solamente conciencia.
Conciencia semper ta expande, ora nos desea pa un otro, loke nos ta desea pa nos mes.
Cada hende cu nos topa ta maravija di existencia.
Nos cada un ta riba e caminda perfecto pa cumpli cu nos compromiso cu bida.
Uni den nos amor pa bida.
Cumpliendo cu nos rol, perfectamente!
Ingrid , 2011


text:
Na lugar di core henter dia rond riba Dia di Betico, mainta mi a sinta wak e reportagenan di Betico Croes na television. Den e anjanan crucial pa Betico logra Status Aparte pa Aruba, mi tabata studiando y despues bibando na Hulanda pa 12 anja. E vakantienan di tur anja na Aruba no tabata suficiente pa por a sinti e proceso den carni y weso, alma y curason. Pa e motibo aki ami ta sinja conoce Betico miho cada biaha cu mi mira atrobe mas di dje. Mi a wak un reportaje unda Betico tabata papia di su miedo pa Aruba perde su cultura, su norma y balornan si nos no haja Status Aparte. Den un discurso na 1975 Betico a bisa: ‘Nos kier e felicidad di nos criaturanan, nos kier salba Aruba, nos cultura, nos dignidad. Nos no kier pa niun otro pais bin caba cu nos cultura y cu nos dignidad. Aunke nos ta un pueblo chikito, nos ta stima nos isla.’
Mi a bin biba na Aruba bek na comienso di anjanan 80 y aki mi relacion como adulto cu Aruba a bira mas estrecho. Pero semper mi a keda cu un ‘pida desconoci’ (blind spot) den mi experencia di e proceso di comienso te final cu a logra e Status Aparte di Aruba.
Madures di bida ta juda mi mira bida y hende na un forma diferente. Ora mi a scucha e palabranan di Betico cu mi a quote eyriba, mi a bira poco tristo pasobra e ta pone mi realisa con hopi Betico (podise) subconcientemente por a wak den futuro ora e la bisa e palabranan aki. E ta pone mi corda un expreshon cu mi a jega di scirbi den pasado. ‘Cu Status Aparte Aruba a bira un pais, pero nos no a logra bira un nashon’. Ta pone mi corda e mucha chikito cu ta pone e coy hunga un banda, despues cu e la haj’e. Ta un realidad hopi conoci den psycho analisis. Y ta interesante pa refleha di con niun hende berdaderamente por a sigi carga e causa di Betico cu e mesun dedicacion y fervor, maske con bon intencion nan tabata tin, algo di cua mi no ta duda. Pero ta exigi un vision y dedicacion hopi grandi pa por carga union di henter un pueblo. Esaki ta trese mi atrobe na e palabranan di Betico Croes na Ser’i Noka, na e homenahe cu e la haja un poco tempo prome cu e la haja accidente. Aki Betico a expresa di ta un tata particular: ‘Mi no ta un tata pa un famia chikito, pero un tata pa henter un pueblo’. E emocion cu a acompanja e palabranan aki di Betico a planta un simia den mi pa conoce e ‘hende’ Betico miho. Y awe, despues di hopi anja e articulo a nace a base di e deseo ey.
Podise ainda no ta laat pa nos realisa e sonjo di Betico, si Aruba henter uni pa scapa e cosnan autentico cu ta di nos. Nos bon custumbernan, nos amabilidad di curason, juda otro, paga lomba, amor patria. Traspasa loke ta di nos pa nos yiu y nietonan. No djis acepta tur loke ta bin di afo y hasi’e di nos. Stima loke nos por como pais chikito mas. Stima nos talento y cualidadnan como yiu di tera. Nos sa hopi, nos por hopi, podise nos no ta perfecto, pero nos por sostene otro mas y asina cada dia bira miho como ser humano y como pais. Nos por respeta otro mas y pidi respeta di otro pa loke nos ta bal. Danki Betico, esey pa mi ta e les di ‘Dia di Betico’ 2013. Y pa bo?


text:
“Tin potencial na Aruba pa brinda e servicio di yamada y tambe riba tereno di informacion, particularmente pa motibo cu e pais ta multilingual.” Esey ta opinion di Niesha Butler. Butler, nativo di New York, ta un ex-baskebolista di WNBA y actriz. Y Niesha sa di kico e ta papia.
E tin un conexion special cu Aruba. Su mama, Alice a nace na New York di un mama Arubiano, y a biba gran parti di su bida cerca su welonan na Aruba. Y mescos cu su mama, Niesha kende nace na Brooklyn, New York, a pasa hopi tempo na Aruba cu su wela Carmen y bisawelonan, Johan y Alice Breetveld.
Mama di Niesha, Alice, kende a fayece algun aña pasa, a lanta na New York y Aruba, y su famia tabata hopi conoci na San Nicolas, en particular. Su welonan tabata propietario di e famoso Dutch Machine Shop na Congoweg. Niesha a lanta scuchando storia di un ‘landmark’ Arubiano. Y kizas esey a conduci tambe cu Niesha a dicidi pa studia programacion y awe ta un ingeniero di ‘software.’
Butler a haya su grado como Software Engineer despues di un carera exitoso den basketball, un deporte cu dun’e oportunidad resalta. Niesha te hasta a forma parti di ‘New York City All City Team’ pa cuater aña consecutivo. Te ainda e ta considera un di e top hungadonan di basketball na nivel di highschool.
Despues un aña cu New York Liberty, el a hunga na nivel profesional na Gran Canaria, Spaña y tabata e famoso atleta den e deporte, Stephon Marbury a acerk’e pa atende Georgia Tech. Asina Niesha a bira e prome atleta femenino di e Universidad renombra pa haya e titulo Rookie of the Year. El a aparece den pelicula di Spike Lee ‘She Hate Me’ y a protagonisa e pelicula ‘Bringing Rain’ di Noah Buschel, ademas di a aparece den e prome propaganda cu Lebron James a traha pa Nike, entre otro.
Pero e sanger di empresario ta den dje. Como mucha e tabata gana su placa ta bende T-shirt, como adulto el a traha den e sector corporativo di Petroleo y Gas Natural, y a lanta su prome compania basa riba tecnologia di informacion Sports DataBase Network na 2010. Y ta den curso di su carera como profesional den IT, cu Niesha a dicidi pa lanta e organisacion sin fin di ganashi , Ballin Technologies, pa brinda hobennan di barionan marginal na New York pa conoce e mundo di ‘coding,’ pa asina nan por tin perspectiva pa futuro.
Es mas e dia cu Bon Dia Aruba a combersa cu Niesha, net el a caba cu un sesion di diasabra. “Muchanan. Logico. E siman prome nan a registra, pero no a presenta, pero awe, nan no a registra pero a presenta.” Consecuentemente, e mester a prepara su staff con pa atende cu locual no a spera. “Pero di otro banda, nan ta haya e preparacion con pa anda cu muchanan cu no por sinta keto, no por enfoca, ta mucho emociona of ta haci mucho zonido. Nos tambe ta siña cu e proceso.”
Niesha no tin yiu, no tin ningun experiencia den duna les, pero den su trabao boluntario, bishitando scolnan, el a ripara con particularmente muchanan muhe tabata mustra interes den programacion y otro materianan STEM cu ta para pa ‘Science, Technology, Engineering and Mathematics.’ Niesha a dicidi pa brinda e programa STEAM Champs, cu tin arte den e curiculo.
“Mi tabata kier a habri e oportunidad pa nan. Pero mi tabata nervioso pasobra mi no tin experiencia den educacion. Pero locual mi a realisa ta cu mucha, locual mester haci ta mira nan. Laga nan ripara cu bo tin atencion y tin interes den nan. E momento ey nan ta haci nan maximo pa cumpli cu e expectativa.”
E STEAM Champs a capta hopi atencion na Merca mes y den un entrevista cu ABC News, Butler a splica cu e ta traha cu stagiairenan cu tambe a haya oportunidad pa prome biaha pa siña codifica. “Hende ta bende soñonan di basketball den nos comunidad. Mi a considera cu ta hopi importante pa bende e soñonan tecnico aki,” Butler a declara.
Na Bon Dia Aruba, el a amplia riba e intencion aki. “E porcentahe di personanan cu ta biba bao di e nivel di pobresa na New York ta hopi grandi. Mi a spanta. A cambio, tin miles y miles di cupo di trabao den tecnologia, particularmente den codificacion (coding) cu no por yena. Ta trabaonan cu ta paga salarionan cuantioso.” Den otro palabra, tin oportunidad, pero te cu awor, hopi hende di color na New York no a haya e posibilidad pa haci uso di e trayecto aki. Acceso na computer y wifi stabiel pa cuminza ta ausente den hopi di e hogarnan aki. Esaki ta un di e condicionnan necesario pa por brinda hobennan e espacio pa crece den e area aki. E centro di STEAM Champs di Butler, tin computernan y wifi continuo. Pues, hobennan cu atende e camp por ta sigur cu nan tin un luga sigur, unda nan lo por traha riba nan futuro den tur seguridad. Cifranan ta mustra cu hobennan cu participa na programanan asina, tin mayor probabilidad di caba enseñansa superior.
E mesun oportunidad mester tin pa muchanan na Aruba, Butler ta kere. Mas ainda, e hecho cu na Aruba ta papia diferente idioma ta haci e pais ideal pa traha riba e potencial aki, Butler a agrega.
Pero mientras cu e ta trahando pa brinda hobennan na New York e hermentnan necesario pa crece den e mundo tecnologico, Aruba ta keda e luga cu e ta bishita pa ta mas cerca cu su mama. “Mi a ripara cu desde cu el a fayece, cu Aruba ta yama mi. E ta un conexion emocional cu mi mama y mi lo t’ey pronto back na Aruba,” Niesha a bisa Bon Dia Aruba.


text:
Shaba – Diadomingo anochi pa mas o menos 9’or a sosode un accidente frontal ariba e caminda di Shaba.
Na prome instante no tawata sigur si tawata tin hende herida.
Mirando cu ta cerca di warda di polis den algun minuut polis a yega y ta constata cu un dama lo ta levemente herida, momento cu e airbag di su auto a bula.
E tawata keha di poco dolor na pecho.
E autonan envolvi tawata un Kia Picanto y un Toyota Vitz.
Pa un of otro motibo e Vitz lo a kita bay na su man robes y dal e Kia Picanto y debi na e impacto duro e airbag di e Kia a sali y dal e dama.
Na yegada di Ambulance e Paramediconan a controla e dama na e sitio mes. Polis di trafico a presenta y atende cu e accidente unda tur cos tawata na ordo.
Takelwagen si mester a yega pa bay cu of move e autonan for di caminda.


text:
Ken nos ta:
Na momentu ku un hende fayesé, esnan ku ta keda atras ta haña un kantidat di kos pa enfrentá. Banda di e ferdrit, nan tin ku regla diferente asuntu tantu pa e entiero komo e kosnan práktiko.Ta p’esei nos di El Tributo a traha un lista pa bo di e kosnan ku mester regla i/o tene kuenta ku n’e.
Nos Vishon:
Hasi eventonan di bida un eksperensia memorabel.
Nos mishon:
Kompashon ta nos mishon!
Nos sa ku pèrdè un ser kerí no ta nada fásil. Ta p’esei nos a hasié nos mishon pa kombibí e momentunan difísil aki ku esnan ku ta keda atras, dor di trata di hasi e proseso mas fásil i leve ku ta posibel. Esaki nos ta hasié dor di brinda un servisio integral pa asina e famia i konosínan, por dediká nan tempu pa despedí optimalmente di e defunto stima.
Pa por garantisá un servisio profeshonal i ekselente na kada un kliente, regularmente e personal di El Tributo ta asistí na kursonan intensivo di kapasitashon den eksterior òf lokal. E hostessnan ku ta asistí e famia durante entiero por ehèmpel, ta kalifiká pa duna asistensia den kaso di krísis òf promé ousilio durante entiero.
Bou di e slogan “despedí ku dignidat” nos ta atendé tur detaye pa garantisá un despedida digno di e defuntu; sea ta trata di un seguro di entiero adelantá, regla santana, guia pa e proseso di luto, embalsamentu, kremashon, òf un rekuerdo manera un urn den forma di un hanger, keepsake of thumbies .
Sigui tira un bista riba nos wep sait pa bo por mira e diferente servisio, fasilidatnan i posibilidatnan ku nos ta brinda.
Nos Balornan:
E fundeshi di nos empresa ta ankrá den e siguiente balornan pa ku nos trato ku nos klientenan, gruponan di interes i nos personal:
- Rèspèt: Duna e mesun balor i trato ku nos tambe lo ke risibí di otronan
- Lealtat: Kumpli kabalmente ku lo ke nos a primintí
- Integridat i transparensha: Nos ta garantisá honestidat i transparensha den tur lo ke nos ta hasi
- Responsabilidat: Karga responsabilidat di nos akshonnan
- Servisio profeshonal: Invertí, riba un base regular den kapasitashon di tur ku ta enbolbí den nos organisashon
- Stabilidat finansiero: Promové kresementu duradero
Historia kòrtiku di El Tributo
Na e edat hóben di 21 Sr. Angel Nieuw a fundá e agensia funerario El Tributo, na Pietermaai 8 kaminda despues a bin e ofisina di SSC. Sr. Nieuw kende, na chikitu tabata biba banda di un seter, a disidí, despues di hasi negoshi den diferente otro área, pa lanta su mes funerario na aña 1944. Den e tempu aki El Tributo tabata buska defunto na kas, bende kaha di morto, krans i bela.
Semper Sr. Nieuw su punto di salida tabata pa dun’é despedida di e defunto un toke speshal i konstantemente e tabata bini ku ideanan inovativo pa por kumpli ku esaki. Pa e motibu aki mes Sr. Nieuw a sòru profundisá i kualifiká su mes den e área aki.
El Tributo, ta e promé agensia funerario lokal ku a introdusí un sala kaminda famia i konosínan por sinta i risibí bishita di kondolensia i tambe tuma despedida di nan defunto. Ta e mesun agensia funerario aki a bin ku promé santana ku no ta mara na religion: Morada Santa na Bottelier, na aña 1969.
E konsepto di plania bo entiero den forma di un seguro di morto, tambe ta un idea di Sr. Nieuw. Un produkto ku awendia a bira normal serka tur agensia funerario di Kòrsou. Tur esakinan a pone ku El Tributo den un tempu kòrtiku a bira un berdadero konsepto na Kòrsou, esta: Entiero ta El Tributo.
Na Desèmber 2005 Haidel Haile a tuma e batuta for di Angel Nieuw i a komprometé su mes, komo e direktor i propietario nobo, pa sigui brinda un servisio profeshonal i tambe sigui ku e tradishon pa sòru pa e famia haña un servisio di entiero digno pa nan defuntu. Algu ku hopi biaha ta sirbi di gran konsuelo pa esnan ku ta keda tras. Tambe Sr. Haile a sigui ku e tradishon di ideanan inovativo; un di e promé ideanan ku el a introdusí ta “hospitalidat”den entiero.
E servisio di “hospitalidat” ta enserá ku El Tributo por regla tur detaye tantu promé, durante komo despues di entiero.
Riba dia di entiero e famia por konta ku hostess pa asistí e famia, te den e mas mínimo detaye, durante e programa di entiero. Aparte di dirigí e programa i sirbi e invitadonan e hostessnan ta entrená pa duna asistensia tambe den kaso di krísis. Ku e servisio di hospilidat aki El tributo ke logra ku e famia ta haña sufisiente tempu pa tuma despedida di nan defunto. Foto Background hostess.
Tambe el tributo ta bini ku e konsepto: un entiero ku ta reflehá personalidat di e defuntu tempu ku e tabata na bida. Di e forma aki no solamente ta despedí pero alabes selebrá i rekordá e defunto su bida na su entiero.
Den e luna di desèmber di aña 2005El tributo ta organisá e promé Remembrance concert den e hòfi di Bottelier. Un konsierto kaminda artistanan tantu lokal komo internashonal ta presentá temanan konosí ku ta trata e diferente emoshon i pensamentu ku esnan ku keda tras ta sinti. Un konsierto ku kada aña di nobo ta atraé ku mas bishitante. Aña 2014 ta e di 10 bia ku ta organisá e Remembrance concert.
Den kuadro di e vishon: “Hasi eventonan di bida un eksperensha memorabel “a organisá e evento “Selebra bida” den 2014. Un konsierto riba Brionplein, kaminda diferente artista lokal a presentá pero tambe lidernan di diferente denominashon a reflekshoná riba e tema Selebrá Bida.
Durante e evento aki a tuma lugá e ‘kick off’ di e tour: Konfeshon di Kurason. Un inisiativa pa brinda hendenan ku tin un sekreto ta kana rònt ku n’e, oportunidat pa ekspresá esaki anonimamente. Na mes momentu esaki ta sirbi pa haña un bista di kiko ta biba den nos komunidat.
Un di e servisionan moderno ku e El tributo ta brinda ta: Life streaming di entiero, speshalmente pa esnan ku no por ta presente tòg por sigui e entiero di nan ser kerí.
Den su afan pa sirbi e kliente optimalmente, e servisio di El tributo ta ekstendiendo kada dia mas; kada bes ku detektá un nesesidat El Tributo ta konkretisá esaki den un produkto nobo.
I ainda tin hopi mas pa logra, paso ku mas di 70 aña di eksperensha, El Tributo ta e konsepto di entiero “Despedí ku dignidat” den nos komunidat.


text:
Publiká riba 05 Febrüari 2021
E parti Karibense di Reino ta trahando, manera planiá, pa rondó di 15 di febrüari 2021 kuminsá ku bakunashon kontra Covid-19. RIVM ta prepará pa manda e promé bakunanan. Pa Saba i St. Eustatius ta trata di entrega di e promé bakuna- Moderna. Pa Boneiru i paisnan KAS (Kòrsou, Aruba i St. Maarten) ta trata di e promé fase di bakuna di BioNTech/Pfizer.
Trabou intensivo
Minister Zita Jesus Leitu (Kòrsou), Minister Danguillame Oduber (Aruba), Minister Richard Panneflek (Sint Maarten) i Sekretario di Estado Paul Blokhuis (Hulanda) a konfirmá konhuntamente den e enkuentro di kuater pais, ku nan ta perkurá pa tur adulto den e parti karibense di reino tin e posibilidat pa bakuná. E dignatarionan a konkluí huntu ku eksperto den bakunashon Marc Sprenger, ku ta tur esnan envolví ta trahando intensivamente pa por ta kla na tempu, pa por ehekutá e kampaña di bakunashon i ta konvensí ku e promé gruponan por risibí e bakuna rondó di 15 di febrüari. Tambe den e parti karibense di Reino esaki ta trese perspektiva èkstra pa por yega na un final di e krísis di Corona. Ta hasi tur esfuerso pa terminá e kampaña di bakunashon riba tur e islanan promé ku komienso di temporada di orkan.
Konsehero di bakuna
Riba enkargo di Sekretario di Estado Paul Blokhuis (VWS), dr. Marc Sprenger (ántes direktor di RIVM), konsehero di bakuna ta duna asistensia na e islanan den e parti karibense di Reino pa por kuminsá, segun planifikashon, ku e bakunashon. E konsehero di bakuna, huntu ku RIVM, a bishitá tur e islanan pa por papia tokante e desaroyonan huntu ku tur esnan envolví. A entregá e aparatonan nesesario i a train e personal konserní den ‘cold chain’ i maneho di bakuna. E konsehero di bakuna huntu ku RIVM a determiná algun punto di akshon mas. Si por kumpli ku eseinan, por kuminsá ku e programa di bakunashon.
Moderna i BioNTech/Pfizer
Na Boneiru, Kòrsou, Aruba i St. Maarten, lo ofresé trahadónan den kuido i personanan riba 60 aña e bakuna BioNTech/Pfizer. Pa por traha mas efektivamente i minimalisá desperdisio di e bakuna, ta duna tur adulto riba e islanan di Saba i St. Eustatius e oportunidat pa pasa e bakuna Moderna.
Ta entregá i distribuí e promé bakunanan den diferente fase.


text:
MERKA — E shortstop Kurasoleño, Ozhaino Albies a keda skohe pa representá Rome Braves den e Wega di Tur-Strea di South Atlantic League riba 23 du yüni próksimo. Ozhaino tin un promedio aktual di .323 ku ta di kuater den e Liga South Atlantic. Den hit konektá i kareda anotá Ozhaino ta liberá e Liga di Klase A ku 74 hit konektá i 43 kareda anotá. Aktualmente e pelotero di 18 aña di edat tin un racha di 14 partido konektando di hit lokual ku un promedio di .456 durante di e periodo aki.
Pa Ozhaino esaki ta su promé temporada den Klase A i mes ora ta logra e nominashon pa e wega di Tur-Strea di su Liga. Temporada pasa e pelotero a pasa tempu huntu ku e ekiponan di Danville Braves i GCL Braves den e Liga di Nobato i a logra un promedio kombiná di .364.


text:
Curaçao Medical Center tin un departamento di Radiologia ultra modèrno ku kontinuamente ta traha duru pa por ofresé pashèntnan e teknologíanan mas avansá i opshonnan pa tratamentu inovativo. CMC ta kombina liderasgo médiko di un praktika akadémiko di supspesialismo ku aparatura ultra modèrno den un ambiente ambulatorio konfortabel i kuminiente ku ta aksesibel pa brinda e kalidat di mas haltu di eksperiensia i resultado.
Nos departamento di radiologia ta un di e sentronan radiológiko mas grandi den region. Tur aña radiólogonan di CMC ta ehekutá i interpretá mas di xxx prueba. Tur nos sistemanan ta di link pa e sistema di informashon radiólogo (RIS) i e Picture Archiving and Communication System (PACS), ku ta lagabo saka imahen den un lokalidat pa despues mira tur kaminda den hòspital. E staf tambe ta inkluí físikonan ku ta responsabel pa training i monitoreo di trahadónan, pashènt i aparatura pa garantisá ku imahennan ta keda saká na un manera sigur i di e kalidat di mas haltu.
Tur staf di kuido di e departamento di radiologia ke duna abo i bo famia e servisio meresí!
Programa i Servisionan di e Departamento di Radiologia
- Imahen di Apdómen
- Imahen di Pechu (Mammapoli)
- Imahen Radiologia Kardiovaskular
- Radiologia Intervenshonal
- Físiko Médiko
- Imahen Muskuloskeletal
- Neuroradiologia
- Radiologia Pedatria
- Imahen Torákika
Programa i Servisionan Mamografia
- Servisio i Tratamentu
Skrinen mamografia – skrinen rutinario di mamografia ta imahen di e pechunan, dos na kada banda. E mamografianan aki ta tuma lugá anualmente. Un mamografia ta tuma lugá serka pashèntnan ku ta asintomátiko (sin problema) na Mammapoli, e klínika di mamografia den e departamento di radiologia.
Diagnósis mamografia ta enbolbí imahennan, un radiólogo i potensialmente otro servisionan. E evaluashon aki por keda rekomendá pa motibu di kambionan den e pechu ku bo mes a diskubrí, bo dòkter di kas of durante imahen. Diagnósis ta tuma lugá den departamento di radiologia na Curaçao Medical Center.
- Echos di Salú di Pechu
Bo tabata sa?
Aparte di kanser di kueru, kanser na pechu ta e tipo di kanser mas komun serka hende muhé.
Un mamografia ta hasi diferensia den prevenshon di kanser na pechu?
Varios prueba i evaluashon di skrinen mamografia klaramente ta indiká ku detekshon trempan di kanser na pechu ta mehorá e opshonnan pa tratamentu, e chèns pa un tratamentu éksitoso i pa sobrebibí. (Fuente: American Cancer Society, Breast Cancer Facts and Figures, 2005-2006)
- Mamografia Digital
Un mamografia digital ta tuma un imahen elektróniko di e pechu i ta warda esaki direktamente den e kompiuter, pa asina por mehorá i oumentá òf manipulá e data ku a keda grabá pa mas evaluashon. Mamografia analog ta hasi uso di film pa kapturá i mustra e imahen. E sensibilidat di mamografia analog ta un tiki limitá, partikularmente serka hende muhé ku pechu denso (ku ta kore riesgo mas haltu pa kanser na pechu).
- Kla pa traha un sita pa bo mamografia?
Yama nos na Curaçao Medical Center na number di telefòn +5999 745-0000, number di ekstenshon 2905, 2151 òf 2152.
Spesialista Radiologia
Izyocat Hooker - Radiólogo
Dr. Izyocat Hooker ta spesialisá den diagnósis di leshon i malesanan, hasiendo uso di proseduranan di radiologia (tèst) manera entre otro radiografia, tomografia komputarisá, MRI, medisina nuklear i PET scan.
E ta spesialisá riba tereno di intervenshon no-vaskular: biòpsi, drenahe relashoná ku CT scan, punctie sitológiko, PTC, tratamentu di galkanal, PCN, Bot biòpsi i infiltrashon médiko.
Jo-Ann Tai -Radiólogo
Dr. Jo-Ann Tai a nanse na Surnam, pero a krese na Hulanda i na Kòrsou. Kòrsou semper tabata su kas. Den e periodo di espera di 6 luna promé ku e la kuminsa su stazje na Medische Universiteit na Rotterdam, dr. Tai a kore un stazje kòrtiku na departamento di radiologia na Sehos. E tabata sa kaba ku e kier a spesialisá den radiologia. Despues di a risibí su diploma médiko e la bai traha na SEHOS komo un AGNIOS na e departamento di medisina interno i sirugia pa gana eksperiensa klinika, promé ku e la kuminsa su spesialisashon den radiologia.
Durante mi taining komo radiológo tur hende tabta sa ku mi kier a bai Kòrsou bèk. Semper mi ta aspirá pa duna e mihó kalidat di kuido dentro di e kondishonnan aktual. Radiólogo general ku interes spesial den radiologia onkológiko, radiologia di apdómen i radiologia di pechu. Akreditá for di 2009 na Hulanda. Miembro di e tim multidisiplinario di onkologia i kanser di pechu di Sehos/CMC. Radiólogo pa skrin pa kanser di pechu na Fundashon Prevenshon (akreditá for di 2010 na LRCB, Nijmegen na Hulanda).
Miembro di Nederlandse Vereniging voor Radiologie, miembro di Radiological Society of North America (RSNA), miembro di European Society of Gastrointestinal and Abdominal Radiology (ESGAR) i miembro di European Society of Breast Imaging (EUSOBI).
Peter Haarbrink - Radiólogo Intervenshonista
Dr. Peter Haarbrink ta un radiólogo intervenshonista for di aña 2000. Di 2000 pa 2-21 e la traha na e hòspital CWZ na Nijmegen, Hulanda. Durante añanan e la bira un eksperto riba tereno di intervenshon vaskular, manera por ehèmpel tratamentu di kloudikashon, rekuperashon di ekstremidat, embolisashon den entorno onkológiko, elektivo, post-partum i traumátiko i tambe di proseduranan no-vaskular manera por ehèmpel tratamentu di apsès, problemanan di halblas, patologia di milt, nir, tractus digestivus ets. Tambe e la kuminsá e tratamentu di infarto di kurason pa medio di trombektomia intraaterial na e hòspital CWZ na Nijmegen, Hulanda. E la organisá vários workshop kaminda e la presentá kasonan kompleho di leshonnan di Tasc C i D di e pia (AFS/APopl./Crural) na radiólogonan intervenshonista i siruhanonan vaskular. Dr. Haarbrink tambe ta spesialisá riba diagnósis i tratamentu muskoskeletal. Banda di esei e ta fundadó i kopropietario di un sentro diagnóstiko privá (DiaSana) na Hulanda ku tin 3 MRI’s, 1 CT i 2 bucky.


text:
relato (sustantivo)
-
buki di oro
-
standarisá
-
tipo di palabra: sustantivo
-
kontabel
-
mirá: 324 bia
- deskripshon: bista skirbí òf oral di bo pensamentu i konklushonnan ora bo a kaba di ehekutá segun un enkargo
- rapòrt, raportahe
- deskripshon hulandes: schriftelijke of mondelinge weergave van de bevindingen bij de uitvoering van een opdracht en van de daarbij getrokken conclusies
- hulandes: verslag, rapportage
- E palabra aki ta parti di e siguiente glosarionan:
Glosario di Palabra di e Trayekto Asistente di Kuido Nivel 1
Glosbe
-
Glosbe ta un dikshonario internashonal, klek riba e siguiente konekshon:
relato
Dutch Caribbean Platform (DCDP)
-
Pa mira e palabra aki usá den konteksto den e biblioteka digital (por ehèmpel den buki i artíkulo), klek riba e siguiente konekshon:
relato
anterior i siguiente


text: KRALENDIJK – Trabou pa drecha Kaya Carlos A. Nicolaas ta bai den bon direkshon. Esaki Martijn Zwiers a bisa Radio Live 99.9 FM. El a bisa; apesar ku den prinsipio trabou a kana poko stanká, awor nan ta riba un bon spit pa terminá e trabou na e kaya, ku ta pasa banda di NAPA OUTO PARTS. “E krusada di Kaya Carlos A. Nicolaas i Kaya Gobernador N. Debrot, tabata e área ku a tuma mas tempu di loke tabata planiá. E parti ei a pasa, i awor ta momentu pa konsentrá riba Kaya Carlos A. Nicolaas. Na e krusada menshoná mester a atendé ku entre otro kabel di koriente, pipa di awa i e parti di pasada di awa, momentu ku áwaseru kai. Tur esakinan a pèrkurá pa hopi dia di trabou. Pa loke ta trata Kaya Carlos A. Nicolaas e proseso ta hopi mas fásil den komparashon ku e krusada menshoná, loke ta hasi e trabou bai mas rápido. Na e área di e krusada T ku ántes tabata Y, gran parti di e asera ta bira awor di klenku. Aktualmente nos ta trahando riba 4 proyekto na mes momentu i e trabounan ta bai bon. Tin plania pa terminá 2 di 4 trabou di drecha kaminda pa 11 di desèmber. Na luna di Yanüari 2021 ta kontinuá. Si tur kos kana bon pa 11 di desèmber outo por usa e kaminda di Kaya Carlos A. Nicolaas. Tin sufisiente trahadó aktualmente riba diferente trabou, pues e spit ta bai den bon direkshon”, Martijn Zwers a bisa. Tambe el a menshoná i pidi outomobilistanan pa trafiká ku ménos velosidat posibel den e área nan di trabou. Tin diferente hende ta trahando tin bia nan por ta hopi serka di e rant di kaminda. Ku bon koperashon di nos tur, trabounan ta bai hopi bon.


text: Na un entiero emoshonnan ta predominá. Ta e dia ku bo ta tuma despedida di bo ser kerí i ta lógiko ku bo ke hasi esaki den tur trankilidat. P’esei ta importante pa un fotógrafo òf un kamarógrafo kaptá tur e diferente momentunan, di manera ku despues abo i bo famia por sinta trankil i rekordá e dia. Un reportahe di potrèt òf video ta resultá di balor inkalkulabel pa e proseso di luto. Durante kombersashon ku e koordinadó di El Tributo, por haña mas informashon i rekomendashon di personanan kapas i konfiabel ku por dokumentá e akto memorabel akí.


text:
MERKA — Den wikènt tras di lomba na e evento di Tom Jones Memorial Classic na Gainesville Florida, Liemarvin Bonevacia a mehorá su rèkert Hulandes riba 400 meter. Na e evento aki Liemarvin a logra kore un tempu di 45.40 sekonde. Di e manera aki Liemarvin a mehorá su propio rèkert di 45.41 sekònde ku e la kore aña pasa den e kampionato Nashonal Hulandes.
Banda di Liemarvin tambe Churandy Martina, Hensley Paulina i Terrence Agard a partisipá den e Tom Jones Memorial Classic. Churandy a partisipá den e eventonan di 4×100 meter relevo i 200 meter. Den e 4×100 meter relevo Churandy a kore den ekipo ku entre otro Hensley Paulina. Akinan nan a finalisá na promé lugá ku un tempu di 39.23 sekònde.
E evento di 200 meter tambe a resultá un viktoria pa Churandy. Akinan e atleta a logra un tempu di 20.69 sekònde.
Banda di kore 4×100 meter, Hensley Paulina a kore den e evento di 100 meter i akinan a kore un tempu di 10.40 sekònde.
Terrence Agard a kore huntu ku Liemarvin den e evento di 400m i a logra un tempu di 46.09.
Tur e atletanan aki lo partisipá dia 2 i 3 di mei próksimo huntu ku e selekshon Hulandes na e kampionato Mundial di Relevo na Bahamas. Riba 4×100 meter e selekshon Hulandes ta konsistí di entre otro Churandy Martina, Hensley Paulina i Brian Mariano. Miéntras ku Liemarvin Bonevacia, Terrence Agard i Obed Martis lo ta den e ekipo di 4×400 meter.


text:
WILLEMSTAD — Djaweps ultimo Federashon Tènis di Mesa Kòrsou tabatin su torneo di Master 40+.
E biaha aki a hasi falta algun hungadó klave pa motibu di leshon, entrenan Peter Wong, Hensley Wentwoord, Lucien Alberg i Eric Adamus. Di otro banda nos tabatin di Bonaire Erik van Veenendaal, e kampeon di nos isla hermana ku a bin partisipá.
En total tabatin partisipashon di 13 hungadó, entrenan Kòra Faneyte ku a bin purba su suerte. E weganan a wòrdu hungá den e buèlta preliminar ku 3 grupo, enkabesá pa Henny Metry, Ronaldi Vos i Erik van Veenendaal . Despues pa yega semi final lo mester di 4 hungadó. Sin problema e kabes di gruponan a gana nan wega i pasa pa semi final. E di 4 hungadó mester a keda disidí entre Napi Boekhoudt i Rouchel Hernandez. Kontrali na e ultimo torneo di B-klas, kaminda Rouchel a bira kampeon, e biaha aki Napi a tuma revancha i derota Rouchel i asina pasa tambe pa semi final.
Den semi final si Napi mester a baha kabes pa Henny Metry, miéntras aya banda Erik van Veenendaal a gana Ronaldi fásil 3-0.
Den final Henny Metry a mustra di kon aktualmente e ta number 1 rankeá i ta gana di Erik den un wega bon bringá ku skore di 3-2. E parsialnan tabata 13-11 / 13-11 / 10-12 / 6-11 / 11-6.
E próksimo torneo lo otro siman djárason 27 di Mei. Ta un torneo pa damas, kaminda ta bai kompetí pa Kopa Lulu Salas.


text:
TEXAS — E ekipo di Texas Rangers a anunsiá ayera ku nan a aktivá Jurickson Profar for di e lista di hungadó inkapasitá di 60 dia. Profar a hunga mes ora ayera den Arizona Fall League ku e ekipo di Surprise Saguaros den Scottsdale Stadium kontra Scorpions.
Den e partido aki Jurickson a konektá dos hit for di kua un doblete i un honron miéntras ku e la empuha unu di sinku turno na bate.
Profar di 22 aña, despues di a opera su skouder riba 23 di febrüari a pasa e temporada 2015 kompletu riba lista di hungadó inkapasitá. Na final di e temporada di Liga Menor, Jurickson a hunga 12 partido riba asignashon ku e ekipo di Hickory (A) i Frisco (AA). Akinan e shortstop di Kòrsou a sirbi eksklusivamente komo batido designa i a logra un promedio kombiná di .256 ku un honron, dos doblete i seis kareda empuha. Tambe Jurickson a partisipá huntu ku e ekipo di Liga Instrukshonal.


text:
limpiesa grandi ()
-
buki di oro
-
standarisá
-
tipo di palabra:
-
kontabel
-
mirá: 330 bia
- deskripshon: limpiesa di fin di aña, ku ántes nan tabata hasi den desèmber promé ku Pasku. Bo mester pensa e ora ei riba trabou doméstiko pisá, ku ta hasi un bia pa luna, un bia pa kuartal òf un biaha pa aña
- limpiesa di fin di aña
- hulandes: eindbeurt, grote schoonmaakbeurt, voorjaarsbeurt
- E palabra aki ta parti di e siguiente glosarionan:
Glosario di Palabra di e Trayekto Asistente di Kuido Nivel 1
Glosbe
-
Glosbe ta un dikshonario internashonal, klek riba e siguiente konekshon:
limpiesa grandi
Dutch Caribbean Platform (DCDP)
-
Pa mira e palabra aki usá den konteksto den e biblioteka digital (por ehèmpel den buki i artíkulo), klek riba e siguiente konekshon:
limpiesa grandi
anterior i siguiente


text:
KRALENDIJK – E Áwaseru ku a kai den oranan di mardugá kombina ku bientu fuerte, a laga tras basta destrukshon i problema serio pa un famia. Debí na e bientu fuerte ku tabata kombiná ku e áwaseru, esaki a pone ku dak di kas di un famia a bula bai. Ta trata di un kas situá den sentro di suidat. Debí ku e kas a pèrdè dak, e famia mester a bai un otro sitio. Un situashon hopi fastioso.
E Flamingo ku tin na Malekon dilanti di ofisina di duana trahá ku artíkulonan resiklá a keda bentá riba suela i destruí. Esaki a sosodé debí na e bientu fuerte kousa dor di e mal tempu. Riba potrèt por mira e Flamingo kon el a keda despues ku e no por a soportá e bientu fuerte di mardugá.
Por a nota ku un parasòl grandi na un restorant kant’i awa na altura di Chachacha bich tambe a keda destruí pa bientu fuerte.


text:
KOMUNIKADO KUERPO POLISIAL KÒRSOU Kurpa sin bida di turista Hulandes lokalisá
KOMUNIKADO DI PRENSA 368 /2022
31 yüli 2022
Kurpa sin bida di turista Hulandes lokalisá
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Den oranan di anochi di djasabra 30 di yüli 2022, personanan ku tabata okupando nan mes
ku e búskeda di e turista Hulandes den mondi di Jeremi, a sinti un holó fuerte i
desagradabel.
Debí ku e área ei tabata bastante sukú kaba, a opta pa para e búskeda i kontinuá e dia
siguiente.
Djadumingu 31 di yüli den oranan di mainta, a sigui buska den e área for di unda e holó
tabata bini.
I einan a bin topa un kurpa sin bida, ku despues a resultá di ta di e hòmber Daniel Dresden
nase 13 di aprel 1977 na Hulanda, kende for di djamars último tabata registrá komo pèrdí.
E kurpa aki ya tabata den un estado bastante avansá di deskomposishon.
E tim di Reshèrshi Forensiko a hasi nan investigashon na e sitio, miéntras ku dòkter di polis
tambe tabata presente.
For di investigashon a sali na kla ku no tabatin krímen den e kaso aki.
Durante di e operashon aki a partisipá un kantidat grandi di boluntario ku no solamente
tabata enkargá ku e búskeda, pero tambe di yudansa i sosten na e famia ku tabatin gran
nesesidat di esaki.
Kuerpo Polisial ta gradisí tur ku a duna un man di dia i anochi sin ningun interes a kambio.


text:
Riba un dia manera awe ta haci net 29 aña di e desgracia aereo cu a tuma lugar na Bijlmer Awe ta net 29 aña pasa cu e desgracia aereo di mas grandi riba teritorio Hulandes na Zuidoost di Hulanda a tuma luga. E avion di aerolinea Israeli ” El Al” a cay riba e flatnan Groeneveen y Klein Kruitberg.
E desaster aero di Bijlmer cu a sosode riba 4 october 1992 na unda 43 persona den nan algun pasahero y miembronan di tripulacion persona a perde nan bida. Boeing 747- 258F un avion di carga a bay purba haci escala na Schiphol. Un daño severo na e motor tabata causa di e desaster aereo aki. E avion aki a sali for di JFK New York cu destinacion final Tel Aviv Israel cu un escala na Schiphol cu e avion no a logra lamentablemente.


text:
E buki aki ta dediká na Sila Kelie, Papa Bubu Melfor Suzanna
Fransiska i Mimina (Katibu di Boneiru)
Sila Kelie (Mai Sila) a kria mi hopi aña i e buki aki ta dediká
kompletamente n'e pa su amor p'ami. El a siña mi kon ta mata galiña,
kuida mata i kushiná kuminda krioyo.
Papa Bubu, di Banda Bou, tabata manera un tawela pa mi i el a konta mi mashá kos di pasado. Su mayornan a kont'é di tempu di katibu. Hopi di loke ta skibí aki ta kosnan ku el a konta mi personalmente.
Suzanna Fransiska (Tanchi Chu) ta un di mi welanan ku a kuida mi hopi den mi bida. Dia ku el a bai sosegá i mi tabata atendiendo su
papelnan ofisial mi a ripará ku el a nase na 1913. Esaki ta nifiká ku e la nase djis 49 aña despues di abolishon! Esta su wela o bisa wela mester
tabata katibu òf por lo ménos a biba den tempu di sklabitut!
Dje serka ei sklabitut ta di nos? E buki aki ta skibí pa yuda nos komprondé nos historia di sklabitut mas mihó. Tur fecha i datonan den e buki aki ta histórikamente korekto.
E personahenan di e 5 muhénan i nan shonnan ta kompletamente fiktivo. Na Boneiru tabatin un katibu muhé Mimina ku a hui bai
Venezuela i a traha den Kòkou. Ta di dje mi a fia e nòmber Mimina. Asin'aki e tambe por haña honor pa e kurashi ku el a demonstrá e
tempu ei. Espesialmente mi ke animá tur hende yòn pa lesa e buki aki ku un aktitut di siña nos historia sin laga rabia drenta boso kurason.


text:
ORANJESTAD: Aruba ta traspasando den retonan grandi saliendo for di un Pandemia y memey di e guera di Ukrania y Rusia cual ambos a impacta mundo henter. No obstante esaki gobernacion a continua y goberna den un crisis mundial ta keda dificil, pero cu boluntad, cu amor patria, cu guia di nos Señor y sosten di nos pueblo nos a logra concretisa logronan importante na bienestar general di nos pais durante e prome aña di gobernacion di Gabinete Wever – Croes II cual a culmina dia 20 di september. Como Minister di Enseñansa y Deporte di e prestigioso Gabinete aki mi kier a repasa y comparti parti nan importante di e prome aña di trabou.
LOGRONAN DEN ENSEÑANSA
Instructornan di landamento
A aloca e 22 instructornan bek den tempo record cu un contracto di 1 aña durante aña 2021 y recien a firma un contracto di 5 aña cu tur instructornan di landamento. Un proyecto cu a inicia desde januari 1993 y ta cumpli 30 aña otro aña. Pa prome biaha a logra un contracto pa e instructornan.
33 Alumno di EPB
Momento nos a tuma over, a hereda 33 alumno di EPB sin un cupo na scol como e maneho anterior no tabata permiti ‘overuren’ na docentenan. Nos a haci ahustacion inmediatamente y a habri dos extra klas y mesora a aloca e 33 alumnonan bek na scol brindando nan oportunidad na enseñansa cual ta cuadra tambe cu e maneho y vision di gobierno.
Emma School:
Momento a tuma over a encontra Emma School cu problematica di WIFI y mesora a tuma accion pa remedia y drecha e situacion. Alabes a encontra un otro problematica di un instructor cu mester atende e alumnonan pa cu transporte y a corigi esaki inmediatamente.
Biblioteca Nacional Aruba
A inverti 400 mil florin den dos airco grandi esta dos ‘chiller unit’ di 60 ton cada un pa drecha e situacion di airco na e biblioteca. Den e luna aki e dos ‘chiller unit’ ta yegando y lo wordo instala mesora.
AvondHavo
A aloca fondonan necesario pa acomoda dos extra klas.
Sint Aloysius School
Un suma di 2 miyon florin a wordo aloca y traspasa pa SKOA invertiendo asina den renobacion completo di dicho scol, edificionan, traha baño nobo, gymzaal, drecha parti coriente y speelplaats. Na inicio di aña 2023 St Aloysuis lo muda pa su scol ful renoba bek y lo termina un huur di 400 mil pa aña cual lo wordo inverti na miho forma den enseñansa.
National Strategic Plan 1 (NSP 1):
A inverti 1.2 miyon pa renoba, modernisa y innova 12 opleiding den beroepsonderwijs, 4 EPB, Niveau 1,2 y 8 EPI Niveau 3,4.
Comision pa maneho di idioma: Di acuerdo cu recomendacion 2 di e Doorlichting Rapport di Inspectie Hulanda y Aruba: Mester scoge un ‘Duidelijke Taalbeleid’:
A inicia desde maart 2022 cu dos proyecto hopi importante y innovativo pa cu enseñansa:
- E comision ta investigando, reuniendo cu tur stakeholders pa por presenta un rapport final december proximo riba‘Taalbeleid’ esta e maneho di idioma.
- Educacion di cultura: Tambe tin un comision atendiendo cu esaki.
Proyecto pa modernisa nos leynan di enseñansa:
E leynan di enseñansa ta hopi anticua e.o. LV kleuteronderwijs, LV basisonderwijs, LV voortgezetonderwijs y LV Hoger Onderwijs. No tin ley pa beroepsonderwijs tampoco tin un ley Wet op Toezicht (WOT) di cual Inspectie Onderwijs tin mester pa controla e calidad di enseñansa, alabes no tin un LV Special Onderwijs. Na luna di maart a forma un comision lidera pa profesor di Hulanda sr. Luitsen de Vries cu ta reuniendo cu tur ‘stakeholder’ den enseñansa pa actualisa leynan existente como traha e leynan cu falta. Trabounan a inicia y Startnotitie Beroeps Onderwijs y Wet op Toezicht a wordo entrega.
Proyecto di DATA , registratiesysteem pa kengetallen recomendacion 1 di e Doorlichting rapport:
A inicia un proyecto pa conecta tur scolnan na Aruba riba un solo sistema na Departamento di Enseñansa pa asina Gobierno por tin ‘realtime’ data y por tuma decision riba maneho atrabes di data. Nos ta den pleno ehecucion y pa 2023 esaki ta cla y ta ‘up and running’.
Proyecto financiamento di enseñansa, organisa un sistema eficiente y transparente, recomendacion 10 di e Doorlichting rapport:
Nos a contrata un Register Accountant kende ta trahando riba e recomendacionnan di e Doorlichtingrapport pa crea un sistema mucho mas eficiente y transparente cu traha e reglanan y ‘schriftelijke afspraken’ acopla na e ley unda tur ‘stakeholders’ lo mester carga nan responsabilidad debidamente.
PEL: Plataforma di Enseñansa y Labor:
A instala e comision PEL esta e Plataforma di Enseñansa y Labor kendenan ta trahando cu tur ‘stakeholders’ pa asina por deliña e necesidadnan den mercado di labor y acopla nos enseñansa dirigi riba e necesidadnan den e mercado laboral.
OAA, Openbaare Avondleergang Aruba
- A aloca 600 mil florin na DPS. Partner ROVC di Hulanda
- Na luna di september OAA ta habri bek den un bachi nobo cu opleidingnan nobo.
Docentenan di Papiamento
E suma di 330 mil florin a wordo aloca pa aporta pa tuma docentenan di Papiamento na DPS.
Reina Beatrix/ Paso pa Futuro
Desde 2014 scol Reina Beatrix a wordo saca for di nan edificio original y a wordo aloca den tres diferente edificio na Seroe Blanco, YMCA Dakota y un kleuter ta na Paso pa Futuro. Den pleno dialogo cu Paso pa Futuro y pa eficiencia a logra un intercambio di edificio den luna di juli ultimo. Reina Beatrix a inicia su aña escolar nobo cu 15 klas bou di un solo dak den e edificio di Paso pa Futuro 315 alumno, mientras Paso pa Futuro a pasa ocupa e edificio na Seroe Blanco unda antes Reina Beatrix tabata cu alrededor di 100 alumno. Alabes a logra termina e huur na YMCA Dakota y asina safe mas placa pa inverti bek den enseñansa.
Colegio Laura Wernet Paskel
A renoba y cambia bentananan anticua di ‘solid’ alumino pa bentana di glas unda awor a trece visualidad paden y pafor di e klas cual antes no tabata existi.
Scol Kudawecha
A instala dos airco nobo pa e koffie kamer.
Scol basico Dorna Sol
Pa prome biaha scol basico Dornasol ta wordo inclui den proyecto di landamento escolar.
LOGRONAN DEN DEPORTE
Community Pool San Nicolas
Na december 2021 a drecha e pump y filternan temporalmente y e piscina ta ‘up and running’ preparando den futuro pa inverti den un sistema nobo.
FIFA/AVB:
Hunto cu FIFA y AVB nos ta hopi avansa pa yega na un preferential User Agreement pa cu stadion Frans Figaroa na Noord. A traves di e acuerdo aki FIFA lo inverti mediante AVB e suma di 2.4 miyon florin pa cambia yerbe y drecha luznan di dicho stadion pa asina por tin e stadion aki bek aproba y permiti Aruba su seleccion hunga bek su weganan international na cas. Alabes ta bin un extra inversion pa alrededor di 5 cancha mas inicialmente haya yerbe artificial.
Internacional Raceway Park Palomarga
A inverti 200 mil florin den proyecto di LED Light ultra moderno pa henter e pista di Palomarga. Luznan a yega caba y ta den fase pa instalacion.
We Aruba
Na luna di juni mas di 800 alumno di scol preparatorio, basico y avansa a participa durante 1 siman largo den 8 diferente disciplina. WE Aruba ta pa promove deporte bou di nos alumnonan di scol banda di esaki deporte ta crea amistad y ta trece hopi positivismo cune sin lubida cu e ta sano. Deporte ta fomenta union y alegria.
Reapertura di Cruyff Court Denzel Dumfries
Hunto cu stakeholders; Johan Cruyff Foundation, IBISA, FFD, FCCA, AVB y Ministerio di Deporte a drecha e cancha di futbol y a compromete pa mantene e parke den bon condicion pa e hobennan por practica nan deporte.
KLM Marathon
A extende e acuerdo cu Stichting Run in the Sun pa un periodo di tres aña te 2025
Lotto pa Deporte
A logra re-negocia un contracto nobo pa FLPD cu Canadian Bank Note unda a trece e maneho di Lotto bek den man di Aruba y beneficionan extra pa nos deportistanan
Premio Excelencia den Deporte
Despues di dos aña Premio Excelencia den Deporte a reconoce atletanan cu mas a destaca den nan deporte durante aña 2019 y 2021. Un total di 141 atleta nomina. Tambe a rindi homenahe na 10 baluarte deportivo cu a dedica gran parti di nan bida den deporte di Aruba. Pa prome biaha ta introduci e categoria di ‘Ekipo di Aña’ pa asina duna oportunidad husto na federacionnan colectivo pa por competi pa e premio.
Veld di Kudawecha
Container cu material a yega y den luna aki trabounan ta continua pa finalisa e proyecto.
Minister Endy Croes su deseo y empeño ta pa soluciona problematicanan mas tanto posibel, crea espacio pa trankilidad, pas y mehoracion den e tereno di enseñansa y deporte. Gabinete Wever-Croes II ta cla pa sigui traha, realisa proyecto, diversifica nos economia pa Aruba sigui desaroya.


text:
Minister di Turismo y Salud Publico sr. Dangui Oduber ta satisfecho di e hecho cu diamars tabata tin 2 crusero grandi den nos waf.
Un biaha mas Aruba a ricibi e mega crusero di Allure of the Seas di Royal Caribbean y Horizon di Carnival Cruiselines. Total Aruba a ricibi mas di 10.200 turista crusero, hopi bunita pa wak nos centro di cuidad cu hopi movecion economico.E temporada di high season ta mustrando di ta surpasando tur expectativa.
E turismo crusero tambe lo bay recupera completo, pero esaki ta bay dura un poco mas pa por yega na e nivel di aΓ±a 2019.Minister Oduber a sigui bisa cu na aΓ±a 2023 ta mustra di ta un aΓ±a hopi prometedor den cuadro di e recuperacion di Aruba su turismo crusero.
Ya caba tin hopi calls confirma pa otro aΓ±a pero ainda tin hopi booking cu ta habri pa por duna un cantidad di calls exacto. Un Noticia hopi positivo ta cu den aΓ±a 2023 Aruba lo bay ricibi un otro mega crusero, e biaha aki ta e barco crusero Mardi Gras di Carnival Cruise Lines cu ta conoci pa tin turistanan cu ta laga hopi placa atras.
Minister Dangui Oduber ta kere firme den e recuperacion di Aruba su turismo y economia, pesey Gobierno ta haciendo tur lo necesario pa sigui stimula nos economia. Un palabra di gratitud ta bai pa henter e ekipo di Aruba Ports Authority.


text:
Despues di a participa den eleccionnan politico desde 1997, mr. Andin Bikker a confirma cu ta bira tempo pa duna espacio pa ideanan nobo. Mr. Andin Bikker tabata 8 aña miembro di Parlamento di Aruba caminda ela yega te na ocupa e puesto di Vice-Presidente di e organo, cu logronan palpabel te na Hulanda.
Como Minister di Husticia y Vice Prome Minister di Aruba a logra maneha nos pais bow circumstancianan hopi dificil dor di e corona virus. Andin Bikker kier gradici tur su votadornan desde 1997, nan sosten tabata instrumental pa logronan grandi pa nos Pueblo.
Andin Bikker tambe kier gradici y ta reconoce e esfuerso mutuo di su coleganan di Gabinete Wever-Croes pa por a rescata nos pais, y den dicho cuadro e ta pidi pa duna sosten na candidatonan di MEP pa continuidad di un bon Gobernacion.
God bless.


text:
Hóbennan ta bai laga nan bos resoná riba “Dia di Emansipashon”
Hóbennan ta bai laga nan bos resoná riba “Dia di Emansipashon”
E proyekto “Hóben Goberná”, ku ta fasilitadó di Parlamento Hubenil di Kòrsou, a uni forsa ku
Plataforma Sklabitut i Herensha di Sklabitut (PSHS), pa riba “Dia di Emansipashon” promé di yüli,
organisá un enkuentro spesial di hóbennan di Kòrsou pa nan mes evaluá kon leu Kòrsou a progresá den
su proseso di emansipashon i laga nan bos resoná.
Hóben Goberná ta un proyekto di Fundashon Bos di Hubentut ku tin komo meta pa duna e hóben e
posibilidat pa partisipá aktivamente na e proseso polítiko na Kòrsou, hasi e hóben konsiente di
desaroyonan riba tereno polítiko, ekonómiko, kultural isosial den nos paisi den mundu i tambe promové
serka e hóben konosementu di struktura i funshonamentu dje proseso polítiko. E proyekto Hóben
Goberná pues ta pa krea hóbennan pro-aktivo,
krítiko i analítiko.
Na okashon di selebrashon di 150 aña abolishon di sklabitut na Kòrsou riba dia 1 di yüli 2013, Gobièrnu
di Kòrsou ofisialmente a proklamá ku kada aña dia 1 di yüli lo ta “Dia di Emansipashon”.
Intenshon ta pa riba e dia aki nos reflekshoná kon leu Kòrsou a progresá den su proseso di
emansipashon. Un reflekshon ku mester ta dirigí riba e desaroyo emansipatorio di Kòrsou, esta riba
futuro di Kòrsou. Pa e motibu aki e proyekto “Hóben Goberná” i Plataforma Sklabitut i Herensha di
Sklabitut” a disidí pa mobilisá hóbennan di Kòrsou pa reflekshoná riba nos presente den kuadro di e
konekshon di nos pasado ku nos presente i muy en partikular nos futuro. E kansion klasiko di Doble R:
“ Tula warda , nos tin hopi kos mas pa drecha” ta sirbi komo inspirashon pa e reflekshon akí i pa laga
bos di hóbennan resoná.
Ta pa e motibu aki e enkuentro spesial aki di hóbennan di Kòrsou lo konkluí ku un resolushon ku un
delegashon di hóben ku a partispá na e enkuentro, lo entregá ofisialmente na presidente di Staten
durante e reunion solèm di Staten riba ‘Dia di bandera”, esta dia 2 di yüli mainta. Intenshon ta pa otro
aña riba dia di Emansipashon lo evaluá a base di e resolushon di aña aki te kon leu Kòrsou a progresá
den su proseso di emansipashon.
E enkuentro spesial di “Dia di Emansipashon” lo tuma lugá riba dia 1 di yüli 2010 di 15.30 pa 17.30
den sala di ICUC na Plasa Brion. Por sigui e enkuentro spesial aki atraves di un transmishon bibu riba
facebook Hóben Goberná.


text:
KRALENDIJK – Yamada ta bai na pueblo di Boneiru pa uni den orashon ku tur kreyente ora klòk di misa bati tur 12’or di mèrdia den kadena di orashon pa pidi Dios via di Kristu Hesus Su miserikordia, bondat, sosten, liberashon, sanashon pa nos wòrdu aliviá di e malesa di viro di korona. Nos ta pidi Dios tambe pa kura esnan ku ta malu di e viro.
Na momentu ku klòk bati nos ta bai den orashon Angelus Domini (Angel di Señor):
Angel di Señor a anunsiá Maria.
I El a konsebí di Spiritu Santu
Mi ta kumindá Bo, Maria yen di grasia Señor ta ku Bo, Bo ta bendishoná denter di muhénan i fruta di Bo barika , Hesus ta bendishoná. Santa Maria, Mama di Dios, pidi pa nos pekadó, awor i na ora di nos morto. Amen.
Ata kria di Señor
Ku sosodé ku mi según Bo palabra.
Mi ta kumindá bo Maria ….
I verbo a bira karni.
I El a biba meimei di nos.
Mi ta kumindá Bo Maria…
Pidi pa nos, Santa Mama di Dios
Pa nos bira digno di primintimentu di Kristu
Laga nos resa
Nos ta pidi Bo, Señor, basha Bo grasia den nos kurason, pa nos, ku pa e anunsio di Angel, a konosé Enkarnashon di Kristu, Bo Yu por yega, pa Su Pashon i Krus na e gloria di Su Resurekshon.
Pa E mes Kristu, nos Señor.
Amen
Gloria na Tata i na Yu i na Spiritu Santu. Manera tabata na kuminsamentu awor i semper den tur siglo di siglonan. Amen (3x)
Requiem aeternam
Señor, duna nan sosiegu etèrno
i lus etèrno lusa pa nan,
pa nan sosegá na pas.
Amen.
V. Tur alabansa na Señor
R. Danki na Dios
Ta invitá nos parokianonan pa resa un santa rosario diariamente.
Vikario di Boneiru, pastor Santiago ta pidi pa nos sigui e instrukshonnan di outoridat di Boneiru.
Dios Su pas i sanashon


text:
E di 5 dia di reunionnan cu stakeholders en conexion cu formacion di Gabinete Wever-Croes II a continua diaranson. Diferente tema a wordo trata na unda cu stakeholders den nos comunidad a haya oportunidad pa duna nan punto di bista y pensamento riba loke e proximo gobernacion entre MEP y RAIZ mester tene cuenta cu ne.
Riba e tema di social a hiba discusionnan extenso principalmente riba e Sociaal Crisisplan y e Family Justice Center. Tabata tey presente un delegacion di profesional den e area aki pasobra ta hopi importante pa keda adresa e retonan social cu tin na Aruba. Un enfoke special ta wordi poni riba abuso sexual especialmente di muchanan.
Prome Minister Evelyn Wever-Croes a enfatisa cu lo tin mas reunion riba e tema aki den e siguiente dianan. E sociaal crisis plan desde 2018 a haci hopi na unda cu a cuminsa cu hopi programa y proyecto. Un total di Awg. 26 million a wordo poni disponsibel y esaki ta prome biaha cu e veld sociaal ta haña asina hopi atencion y inversion.
“Aworaki nos ta saliendo for di Covid cu poder di Dios. Nos ta purbando di domina e aumento cu tin aworaki di e variante Delta pero nos mester cuminsa domina e problemanan sociaal despues di Covid. Den esaki e team di experto riba tereno social ta trahando di un forma structural pa wak con pa atende”.
E Family Justice Center ta un ehempel di un instancia cu a wordo crea pa atende specialmente cu e tema di abuso sexual di muchanan y con pa mesora atende cu e victima y e denuncia y pruebanan y cuminsa cu e recuperacion di e victima y su famia.
“Mi a keda asombra pa e presentacion y bo por wak cu nan tin un pasion grandi pa nan trabou cual ta pone mi sinti trankil cu nos ta riba e bon caminda pasobra nos tin e veld importante aki di tema social den man di esanan cu realmente tin amor p’e”.


text:
ORANJESTAD, Aruba 9 april 2014: Dos studiante cu actualmente ta na Hulanda y cu ta pertenece na e team di Elka & Associates y e Proyecto Auto Estima Aruba, esta Nyohmi van der Biezen & Ruella Arends kier felicita tur participante di e Proyecto Auto-Estima Aruba. “Na caminda pa un mihor Aruba hunto nos ta mas fuerte”!
Nan tin un bunita mensahe pa comparti cu e comunidad di Aruba: “Como dos studiante cu nos curazon ancra na Aruba nos kier mira nos futuronan di mañan prospera. Nos futuro ta den man di nos muchanan, nos hobennan. Ora nos planta simianan for di un edad hoben nos comunidad por disfruta di nan despues.
Un proyecto manera Auto Estima Aruba ta di super importancia caminda e hoben ta siña balora, stima, aprecia su mes persona. “Un persona por stima na e momento cu e sa con pa stima su mes na prome lugar”.
Un persona cu tin un autoestima halto ta willing pa purba mas biaha cu un persona cu un autoestima abou. Na e momento cu nos unlock e secretonan cu nos tin, nos ta bira personanan mas exitoso cu nos por a conoce.
Na e momento cu nos traha riba nos autoestima automaticamente tur area di nos bida lo sigui florece.
Tur cos por ta mihor na e momento cu bo persona dicidi cu bo kier mihor”.
Tanto Nyohmi como Ruella nan tambe ta na caminda pa nan certificacion na Hulanda pa asina asisti
e ekipo di e Proyecto Auto-Estima Aruba na Hulanda y pa apoya e studiantenan.
Nyohmy y Ruella tambe lo wordo certifica pa ta trahando cu e ekipo di Aruba su studiantenan. Mayornan y studiantenan cu lo tin mester di ayudo personal den e area di desaroyo, miedonan y guia lo por acudi cerca Abigael Arends di ELKA & Associates NV pa asina drenta den contacto y pa por coach e studiantenan bayendo Hulanda. Mayornan tambe por tuma contacto tambe pa sesionnan di coaching y guia na Hulanda.
Banda di esaki un invitacion special tambe ta bay na comunidad henter pa asisti na e “Self-Esteem Conference Aruba” cual lo tuma lugar na Cas di Cultura, e dianan 28, 29 y 30 di April pa por scucha mas di e programa di studiante na Hulanda cu ELKA ta organiza.
E trayecto pa yega na un certificacion como Asistente di e Proyecto Auto Estima Aruba ta di un promedio di dos aña intensivo, incluyendo e parti pa ta un lider. Abigael Arends ta un persona certifica pa duna e lesnan aki y ta combina e lesnan cu e parti di conocimento y experiencia, cual ta hopi importante pa yega na e certificacion.
Actualmente Abigael Arends ta directora di ELKA & Associates NV y lider di e Proyecto Auto-Estima Aruba. Esnan interesa den e proyecto aki por contacta Abigael Arends atravez di info@elka-aruba.com.
Riba potret por aprecia e momento cu Abigael Arends tabata na Hulanda pa asina por a inicia negociacionnan cu dos asociado nobo pa lo cual ta trata e Proyecto Auto-Estima Aruba.